5 Akademi Bola Sepak Berprofil Tinggi di Dunia

Negara kita memulakan langkah besar dalam pembangunan sukan, menerusi pengenalan sistem sekolah sukan yang banyak melahirkan atlet bertaraf dunia.

Dalam bola sepak, pembangunan Akademi Bola Sepak Negara Mokhtar Dahari, dinamakan sempena penyerang legenda kita telah memulakan sistem pendidikannya pada tahun 2014, melatih pemain muda berbakat besar dan berpotensi digilap.

Di benua berbeza, telah ada banyak akademi bola sepak yang dibangunkan berdekad-dekad lamanya; kini mempunyai reputasi gemilang, melahirkan pemain bertaraf dunia yang menjadi rebutan serata dunia.

Sporting C.P. Youth Academy atau nama barunya yang diperkenalkan tahun 2020 Academia Cristiano Ronaldo, merupakan akademi di bawah kendalian kelab Portugal, Sporting Lisbon.

Dibuka secara rasmi pada tahun 2002 selepas pengurusan kelab melihat keperluan besar mempunyai akademi khas mendidik pemain-pemain muda, pusat latihan mereka dibina di atas tapak sama terletaknya pusat latihan pasukan kebangsaan Portugal dahulu.

Sistem latihan yang dibuka kepada kedua-dua jantina pemain bermula usia 4 tahun sehingga maksima 15 tahun, ditentukan melalui sesi pemilihan untuk menentukan siapa peserta yang terpilih.

Terdapat dua divisyen kumpulan pelajar akademi, dibahagikan mengikut keperluan pelajar - sama ada mereka benar-benar mahu menjadi pemain profesional atau lebih berminat untuk mempelajari kemahiran bola sepak secara sambilan.

Pemain yang lahir dari sini : Luis Figo, Cristiano Ronaldo, Ricardo Quaresma

Dalam sistem pembangunan pemain bola sepak dunia, hanya ada dua akademi yang dikategorikan paling elit. Institut national du football de Clairefontaine salah satu daripadanya.

Terletak di Paris di sebuah daerah bernama Clairefontaine-en-Yvelines, akademi ini merupakan pusat di mana pemain muda terbaik di Perancis akan dihantar; hanya mereka yang benar-benar dikategorikan elit dapat ke sini.

Clairefontaine hanya menerima penyertaan individu berkewarganegaraan Perancis berusia minimum 13 tahun, dengan semua peserta terpilih akan menjalani ujian saringan awal selama 3 hari bagi mengenalpasti tahap kemampuan masing-masing.

Semua pemain akan menjalani latihan setiap hari kecuali pada hujung minggu, di mana mereka kembali ke kelab masing-masing untuk menyertai perlawanan.

Selain menitik beratkan kemahiran sukan, Clairefontaine juga menetapkan tahap pencapaian pendidikan yang perlu dipenuhi setiap pelatih.

Kesemua pelajar wajib menyertai kelas di sekolah yang telah didaftarkan di sekitar Clairefontaine, perlu menamatkan pendidikan tahap menengah. Kesemua kos pendidikan ditanggung kerajaan Perancis.

Pemain yang lahir dari sini : Kylian Mbappe, Thierry Henry, Olivier Giroud

Jong Ajax atau Young Ajax (Ajax Muda) adalah pasukan pelapis Ajax Amsterdam, kelab dari Belanda yang cukup terkenal dengan legasi melahirkan pemain berbakat bertaraf dunia dari dulu hingga kini.

Kesemua pemain yang bermain dalam Jong Ajax diserap daripada Akademi Muda Ajax atau Ajax Jeugdopleiding, bertempat di Amsterdam yang mempunyai 13 pasukan dibahagikan kepada peringkat umur 7 sehingga 18 tahun. Penyertaannya tidak dibuka sebaliknya hanya dibuat melalui jemputan.

Kursus latihan dalam akademi ini dibahagikan kepada beberapa peringkat, bermula daripada peringkat akademi muda sebelum pemain yang layak naik ke pasukan A1 atau pasukan muda Ajax dan seterusnya ke pasukan A2, pelapis kepada skuad senior.

Setiap tahap latihan menggunakan formasi yang sama dalam permainan iaitu 4-3-3 membolehkan setiap pemain tahu dan faham peranan masing-masing dengan sempurna.

Pemain yang lahir dari sini : Johan Cruijff, Marco Van Basten, Dennis Bergkamp, Matthis de Ligt, Christian Eriksen

Jika kita membicarakan tentang sekolah bola sepak paling terkenal di Brazil, nama akademi kendalian kelab Santos pasti menjadi rujukan.

Tidak seperti akademi elit lain, penyertaan ke Santos terbuka untuk mana-mana peserta yang berminat; hanya dengan syarat usia 8 tahun sebagai usia minimum. Oleh kerana itulah setiap kali permohonan dibuka, ribuan permohonan diterima daripada anak-anak muda Brazil yang mahu mencipta nama.

Setiap sesi pengambilan dianggarkan seramai 250 ke 270 orang pemain terpilih, yang akan dibahagikan kepada 5 kategori umur bermula daripada bawah 11 tahun sehinggalah kepada 20 tahun.

Daripada jumlah besar itu, kebiasaannya hanya 100 akan kekal dalam program dikendalikan di pusat latihan yang dinamakan Centro de Treinamento Rei Pelé atau Pusat Latihan Raja Pele sempena nama mendiang pemain legenda Brazil, Pele.

Pelatih terpilih ditempatkan dalam dua buah asrama yang mempunyai fasiliti lengkap.

Dalam aspek pendidikan, sebuah sekolah khas bernama Centro de Estudos Luiza Neófiti atau Pusat Pendidikan Luiza Neofiti diwujudkan tidak jauh daripada lokasi latihan mereka, bagi memastikan peserta tidak tercicir dalam pembelajaran.

La Masia de Can Planes atau lebih dikenali hanya dengan nama La Masia, merupakan akademi bola sepak kendalian kelab Barcelona dari Sepanyol, yang mempunyai reputasi cukup hebat serta menyaingi Clairefontaine dari Perancis.

Pada awalnya La Masia merupakan sebuah rumah lama berusia lebih 300 tahun (gambar atas) yang dijadikan lokasi kelab Barcelona menjalankan urusan pentadbiran mereka serta menempatkan pemain-pemain.

Bermula pada tahun 1979, bangunan La Masia mula dijadikan akademi latihan pemain-pemain muda, diambil daripada model program latihan yang dibangunkan di Ajax Amsterdam.

Ekoran daripada perkembangan pesat, rumah ladang itu tidak lagi dapat memenuhi keperluan latihan, memaksa akademi itu dipindahkan ke bangunan baru yang lebih moden dan lengkap fasilitinya pada tahun 2011. Namanya yang ikonik dikekalkan.

Bangunan baru yang mampu menempatkan 83 orang pelatih akademi memerlukan semua pelatih menjalani hidup sebagai pemain dan pelajar dengan seimbang.

Uniknya, selain 83 pelatih bola sepak itu, La Masia juga menempatkan pelatih 4 cabang sukan berbeza iaitu bola keranjang, bola baling, futsal dan hoki, membolehkan setiap pelatih yang ada berkongsi perspektif dalam bidang sukan masing-masing.


5 Empangan Jana Elektrik Terbesar Dunia

Pembinaan empangan merupakan salah satu kaedah untuk menjana tenaga elektrik secara semulajadi daripada sumber yang boleh diperbaharui iaitu air. Bagi yang masih tertanya-tanya bagaimana empangan hidroelektrik mampu menjana tenaga elektrik, sila baca artikel Bagaimana Sebenarnya Empangan Hidroelektrik Menjana Tenaga Elektrik?

Namun, pembinaan empangan yang besar tidak semestinya menjanjikan penghasilan tenaga elektrik yang besar. Satu ketika dahulu, kami pernah menulis artikel 10 Empangan Paling Besar Di Dunia namun kali ini kami ingin kongsikan pula senarai 5 empangan yang menjana tenaga elektrik terbanyak di dunia.

Jika anda membandingkan kedua-dua artikel ini, dapat disimpulkan disin bahawa saiz sesuatu empangan hidroelektrik itu tidak berkadar langsung dengan tenaga elektrik yang dijana olehnya.

Empangan Belo Monte, dahulunya dipanggil empangan Kararaô, adalah stesen janakuasa kelima terbesar di dunia dari segi tenaga elektrik yang dihasilkan. Empangan hidroelektrik ini terletak di Pará, Brazil, di sepanjang Sungai Xingu.

Empangan ini mempunyai 18 turbin dan telah siap pada 2019. Stesen janakuasa ini mempunyai kapasiti 11,233 megawatt yang menjadikannya kompleks empangan hidroelektrik kedua terbesar di Brazil dan kelima terbesar di dunia mengikut kapasiti elektrik dihasilkan

Di Brazil, loji kuasa hidroelektrik menghasilkan lebih 85% tenaga elektrik. Kerajaan telah memutuskan untuk membina hidroelektrik baharu untuk menjamin keselamatan tenaga negara itu. Rancangan untuk pembinaan empangan ini sudah wujud sejak 1975 lagi namun hanya direalisasikan pada 2011 kerana pelbagai isu dan tentangan.

Empangan Xiluodu di Lembah Sungai Jinsha di China ialah stesen janakuasa ke empat terbesar di Bumi dari segi tenaga elektrik yang dihasilkan. Empangan ini berukuran 278 meter tinggi dan 698 meter panjang.

Ia terletak di antara daerah Leibo dan Yonshan dan merupakan penjana kuasa, sistem pengairan dan kawalan air banjir. Empangan ini terdiri daripada penjana kuasa hidroelektrik bawah tanah, masing-masing dengan sembilan unit hidroelektrik untuk gabungan kapasiti kuasa 13,860 Megawatt.

Pembinaan empangan dan stesen janakuasa ini bermula pada tahun 2005 dan penjana pertama telah dipasang pada 2013 sementara yang terakhir pada 2014.

Stesen janakuasa dengan kapasiti pengeluaran tenagga ketiga terbesar ialah Empangan Itaipu, yang terletak di sepanjang sempadan antara Brazil dan Paraguay. Sungai Paraná merupakan sumber air bagi empangan ini yang mempunyai kapasiti penjanaan kuasa sebanyak 14,000 Megawatt.

Empangan Itaipu ini terdiri daripada 20 penjana kuasa, setiap satu dengan kapasiti 700 MW. Loji janakuasa ini merupakan pembekal kuasa yang penting untuk Paraguay dan telah menyumbang sebanyak 75% daripada tenaga elektrik tahunan Paraguay.

Nama "Itaipu" diambil daripada sebuah pulau yang wujud berhampiran tapak pembinaan. Dalam bahasa Guarani, Itaipu bermaksud "batu yang berbunyi".. Konsep di sebalik Loji Kuasa Itaipu adalah hasil rundingan serius antara kedua-dua negara pada tahun 1960-an.

Empangan Baihetan ialah sebuah empangan hidroelektrik besar di Sungai Jinsha, bahagian atas Sungai Yangtze di wilayah Sichuan dan Yunnan. Empangan ini ialah empangan lengkung berkembar berketinggian 289 meter dengan ketinggian puncak 827 meter.

Ia dianggap sebagai projek kuasa hidro besar terakhir di China selepas beberapa siri projek bermula dengan Empangan Three Gorges. Ia juga merupakan loji kuasa hidro kedua terbesar di dunia.

Stesen kuasa hidro ini dilengkapi dengan 16 unit penjanaan hidro yang masing-masing mempunyai kapasiti 1 juta kilowatt, menjadikannya kapasiti unit tunggal terbesar di dunia. Semua unit penjanaan hidro stesen janakuasa hidro Baihetan telah beroperasi sepenuhnya pada 20 Disember 2022

Empangan Three Gorges di China adalah stesen janakuasa terbesar di dunia. Ia boleh menghasilkan 22,500 Megawatt tenaga, yang paling banyak daripada mana-mana loji kuasa yang terdapat di muka Bumi. Empangan ini merentangi Sungai Yangtze di tengah China, hanya di hilir dari Three Gorges.

Secara purata, loji ini menghasilkan 95 TWj elektrik setahun. Empangan ini telah dibina selama beberapa tahun dan mula dibuka pada tahun 2003 tetapi telah siap dan berfungsi sepenuhnya mengikut kapasiti semasanya pada tahun 2012. Empangan ini terdiri daripada 32 turbin utama dan dua penjana yang lebih kecil.

Empangan ini mencatat rekod pengeluaran tenaga tahunan paling banyak, mencecah sekitar 112 TW sejam pada 2020 selepas musim tengkujuh yang sangat lebat yang membanjiri sungai.


5 Kugiran Yang Dinamakan Sempena Nama Seorang Ahlinya

Sebuah kugiran biasanya memilih satu nama yang mencerminkan identiti keseluruhan anggota kumpulan, yang dipersetujui bersama-sama. Syarat begitu bagaimanapun tak terpakai untuk semua.

Wujud beberapa kumpulan pemuzik dalam industri muzik baik antarabangsa mahupun tempatan, memilih untuk melawan arus; popular sebagai sebuah kugiran muzik dengan nama salah seorang ahli dalam kumpulan mereka menjadi identiti mereka.

Kugiran manakah yang duduk dalam kategori ini dan kenapa nama itu yang mereka pilih? Jom kita baca kisah lima kugiran yang dinamakan secara tidak konvensional ini.

Jon Bongiovi Jr. merupakan seorang anak muda berketurunan Itali, menetap di New Jersey, Amerika Syarikat yang bercita-cita besar dalam bidang penciptaan muzik.

Dia mula mencipta lagu sejak usia muda, menyertai beberapa buah kugiran lebih awal sebelum satu lagu ciptaan beliau iaitu 'Runaway' terpilih untuk dirakamkan semula, ke dalam sebuah album kompilasi.

Lagu yang dirakamkan semula dengan bantuan kumpulan pemuzik undangan mengangkat namanya sebagai seorang artis solo dengan gelaran 'Bon Jovi', nama yang dibentuk hasil ejaan semula nama sebenarnya.

Walaupun bermula solo, Bon Jovi sedar dia lebih selesa bergerak bersama sebuah kumpulan pemuzik tetap, jadi dia mula menyatukan beberapa orang pemuzik yang dikenali serta mampu menerima konsep muzik beliau untuk menjadi anggota tetap.

Nama 'Bon Jovi' dikekalkan sebagai nama kumpulan bagi meneruskan momentum yang telah dicapai hasil populariti 'Runaway', walaupun mereka bergerak sebagai sebuah kugiran.

Kumpulan Bon Jovi melancarkan album pertama pada tahun 1984 sebagai sebuah kumpulan tetapi mengekalkan versi rakaman semula 'Runaway' dalam album pertama mereka.

Peminat kumpulan Van Halen pasti dah tahu kenapa kumpulan itu dinamakan sedemikian rupa, adalah disebabkan kehadiran adik beradik Eddie dan Alex Van Halen sebagai tonggak utama.

Dimulakan hanya sebagai hobi bersama Eddie dan Alex, kedua-duanya mula mengadakan persembahan secara kecil-kecilan dengan nama Broken Combs, Trojan Rubber sehinggalah Mammoth bermain di parti atau pertunjukan.

Perkenalan mereka dengan seorang anak muda bernama David Lee Roth membawa kepada perubahan identiti yang ketara, dek karisma Roth yang agak menonjol.

Bagi menamakan kumpulan mereka selepas kemasukan Roth, Eddie dan Alex mahu menggunakan nama yang diambil daripada judul salah satu lagu kumpulan Black Sabbath iaitu 'Rat Salad.'

Dia sebaliknya mencadangkan agar mereka bergerak menggunakan nama keluarga Eddie dan Alex sendiri iaitu 'Van Halen', yang lebih sesuai dengan identiti karya yang mahu mereka perkenalkan serta jauh lebih sedap didengari.

Mendiang Jimi Hendrix dikenali sebagai pemain gitar legenda yang telah mengubah pandangan pemuzik terhadap apa yang mampu dipersembahkan dengan instrumen gitar.

Bagaimanapun seperti pemuzik-pemuzik lain, untuk naik mencapai status itu - Hendrix tetap perlu berdepan detik sukar.

Seorang peminat muzik yang membesar dalam situasi miskin dalam keluarga yang berpecah, Hendrix mengalihkan fokusnya kepada muzik. Dia mula belajar bermain gitar pada usia 15 tahun dan giat bermain bersama bermacam jenis kugiran.

Semasa dalam tentera, dia menemui sahabat sejiwanya dalam muzik bernama Billy Cox, yang menjadi regu utama beliau melakukan persembahan. Selepas kedua-duanya tamat perkhidmatan Hendrix dan Cox meneruskan minat mereka, bermain di kelab-kelab malam.

Nasib tidak menyebelahi Hendrix kerana kebanyakan syarikat rakaman yang menyaksikan persembahannya gagal menilai bakat sebenar yang beliau ada. Sehinggalah Hendrix bertemu dengan seorang pemuzik bertukar produser bernama Chas Chandler, yang menawarkan Hendrix peluang merakamkan album.

Chandler bijak memahami kemahiran dan pesona yang dimiliki Hendrix jarang ditemui, berusaha mendapatkan khidmat pemain muzik yang setanding dengan kemahiran yang dimiliki Hendrix.

Meletakkan kemampuan Hendrix sebagai fokus utama, Chandler menubuhkan The Jimi Hendrix Experience, bertindak sebagai mentor serta membantu kumpulan yang baru meningkat naik itu mendapat slot-slot persembahan.

Pada tahun 2010 mendiang Ronnie James Dio telah meninggal dunia, mengakibatkan dunia muzik heavy metal kehilangan salah seorang ikon yang disegani.

Dio mula dikenali ramai bersama kumpulan Rainbow bersama pemain gitar handalan Ritchie Blackmore, sebelum mengambil alih tugas vokalis Black Sabbath menggantikan Ozzy Osbourne pada tahun 1979.

Menerbitkan 3 album bersama Black Sabbath, Dio memilih untuk membawa haluan sendiri selepas sengketa tercetus bertindak menubuhkan sebuah kugiran baru.

Mempunyai nama sebenar Ronald James Padavona, nama pentas Ronnie James Dio yang digunakan beliau sudah dikenali ramai. Kugiran baru yang dimulakan Dio dan bekas pemain dram Black Sabbath, Vinny Appice bersetuju untuk dikenali hanya sebagai Dio, disebabkan reputasi Dio.

Lucunya, walaupun ramai tersalah anggap nama 'Dio' itu diambil daripada istilah Itali yang membawa makna 'Tuhan', nama itu sebenarnya diambil daripada nama seorang ketua sindiket kongsi gelap di Itali bernama Giovanni Dioguardi.

Cuba mencipta lagu sebagai tugasan semasa pengajian di Fakulti Muzik UiTM sekitar tahun 2006, karya-karya yang dihasilkan anak muda bernama Iqbal Othman dirasakan rakan-rakannya mampu pergi jauh.

Bagaimanapun dia mengambil masa hampir 4 tahun untuk menghasilkan terbitan pertama 'Tembak Tepat' yang memperkenalkan Iqbal kepada industri muzik.

Penerbitan EP 5 lagu itu membolehkan Iqbal kerap menerima jemputan melakukan persembahan, memaksa Iqbal mendapatkan bantuan pemuzik jemputan mengiringi setiap persembahan.

Menyedari dia sukar bergerak tanpa sebuah kugiran tetap serta tidak gemar bergelar artis solo, Iqbal memutuskan untuk mendapatkan barisan pemuzik tetap yang membolehkan dia memfokuskan dirinya kepada tugas vokal serta menghiburkan orang ramai.

Memikul tanggungjawab sebagai vokalis dan komposer utama, Iqbal dan 4 rakannya menubuhkan 'Iqbal M' pada tahun 2013, dinamakan berdasarkan nama Iqbal sendiri.

Kini di bawah syarikat rakaman Luncai Emas milik sifu Dato' M.Nasir, Iqbal M kekal menghiburkan orang ramai dengan lagu rock bersulamkan elemen nusantara dengan lirik bahasa Melayu yang unik jika dibandingkan dengan kugiran lain segenerasinya.


5 Penyakit Pelik Yang Menjadikan Anda Manusia Unik

Setiap daripada kita dilahirkan dengan penampilan yang unik antara satu sama lain sekurang-kurangnya dengan sedikit berbeza, sama ada warna rambut, warna kulit, bentuk badan, atau perbezaan lain. Tetapi sesetengah daripada kita dilahirkan dengan penampilan berbeza yang ketara.

Dalam kes-kes tersebut, kebanyakannya datang daripada penyakit yang jarang berlaku, individu boleh dilahirkan dengan penampilan yang, terus terang, ramai yang tidak percaya adalah nyata.

Di Iluminasi, kami telah banyak menulis artikel mengenai penyakit yang unik atau rare antaranya 8 Penyakit "Rare" dan Pelik yang Tiada Penawar dan 7 Penyakit Berkaitan Otak Yang Paling Rare. Kali ini, mari lihat penyakit rare yang aka menyebabkan perubahan penampilan dan imej seseorang pula.

Hypertrichosis adalah penyakit yang jarang berlaku yang membawa kepada pertumbuhan rambut tebal yang tidak normal. Ia boleh tertumpu di kawasan tertentu atau menjejaskan keseluruhan badan. Ada yang menggelar keadaan ini sebagai Sindrom Serigala Jadian.

Kes-kes di mana hipertrikosis menjejaskan seluruh badan atau sekurang-kurangnya muka telah membawa kepada nama panggilan Lycanthropicnya. Walaupun kedengaran aneh, hipertrikosis tidak disebabkan oleh satu mutasi atau pendedahan kepada bahan merbahaya.

Sehingga kini masih belum ada penawar bagi Hypertrichosis. Apa yang boleh dilakukan bagi mengelakkan ketidakselesaan adalah dengan mencukur bulut dan rambut di tempat yang bukan kebiasaan namun kebiasaannya akan mengambil masa yang lambat keran begitu lebat.

Elastoderma adalah keadaan kulit yang sangat jarang berlaku yang paling kerap mengakibatkan kulit pesakit menjadi menjadi regangan secara berlebihan dan lebih berkemungkinan kekal tegang berbanding kulit biasa.

Aspek elastoderma yang paling pelik ialah penyakit hampir tidak dapat diramalkan. Ia kebiasaannya berlaku pada individu yang tidak mempunyai sejarah keluarga yang mempunyai penyakit elastoderma dan boleh muncul di mana-mana bahagian badan.

Sehingga kini tiada ubat untuk merawat penyakit ini malah rawatan standard untuk keadaan ini. Walaupun kawasan kulit yang terjejas boleh dibuang melalui pembedahan, keadaan ini kebiasaannya akan kembali semula terjadi selepas pembedahan.

"Ichthyosis" secara literal bermaksud "keadaan ikan" dan itu adalah penerangan yang cukup tepat mengenai penyakit ini. Walaupun ichthyosis adalah sejenis penyakit dengan kira-kira dua dozen keadaan berbeza, mereka semua berkongsi satu sifat yang sama: ia menjadikan kulit anda menjadi keras, tebal dan kering yang kelihatan seperti sisik ikan.

Jenis ichthyosis yang paling biasa ialah Ichthyosis Vulgaris, penyakit yang tidak mengancam nyawa yang biasanya memberi kesan kepada pesakit secara lebih sosial berbanding perubatan. Pesakit kebiasaannya akan mencegah kawasan kulit bersisik itu daripada peluh kerana akan menjadikan kulit gatal dan menjadi lebih panas.

Bentuk ichthyosis lain, seperti Ichthyosis jenis Harlequin, boleh menjadi lebih teruk dari segi fizikal dan perubatan malah membawa kepada kematian jika tidak dirawat. Bacaan lanjut Harlequin Ichthyosis: Penyakit Kulit Genetik Yang Boleh Membawa Maut.

Tidak seperti kebanyakan penyakit dalam senarai ini, argyria bukanlah disebabkan keadaan genetik. Ia disebabkan oleh pendedahan yang berlebihan kepada sebatian perak dan perak, bermakna ia boleh mula hadir pada sebarang umur. Simptom utamanya adalah kulit  akan kelihatan berwarna biru.

Walaupun jumlah perak yang rendah tidak berbahaya kepada kita, pengambilan berulang atau pendedahan kepada jumlah yang banyak menyebabkan unsur itu terkumpul di dalam badan kita. Jika perak diambil secara topikal, seperti melalui krim, pengumpulan akan tertumpu di kawasan yang terjejas.

Walau bagaimanapun, jika ia tertelan, ia akan terkumpul di bahagian yang berlainan di seluruh badan yang berpotensi menjejaskan keseluruhan kawasan permukaan kulit anda. Mereka yang mempunyai argyria tidak dapat dipulihkan walaupun pendedahap terhadap perak telah berhenti.

Acromegaly adalah keadaan yang disebabkan oleh tumor pada kelenjar pituitari yang mengakibatkan pengeluaran hormon pertumbuhan yang berlebihan. Kadangkala, ini hanya mengakibatkan gejala ringan seperti tangan atau rahang membesar. Dalam kes lain, ia telah menyebabkan peningkatan drastik dalam saiz keseluruhan badan.

Antara contoh terkenal penyakit ini adalah "Andre the Giant". Dan bukan sahaja Andre tetapi ahli gusti gergasi lain seperti Big Show dan Great Khali. Selain itu, terdapat juara MMA Antonio “Bigfoot” Silva, ikon motivasi Tony Robbins dan pelakon Carel Struycken yang memainkan watak Lurch dalam filem Keluarga Addams.

Seperti penyakit lain yang jarang berlaku dalam senarai ini, keadaan pesakit boleh jadi berbeza-beza dan begitu juga prognosisnya. Dalam kes Andre the Giant, penyakit ini akhirnya menyumbang kepada kematiannya.


Tembok Maghribi: Kawasan Periuk Api Terbesar di Dunia

Sebahagian besar daripada kita mungkin menyangka kawasan sempadan Korea Selatan dan Korea Utara sebagai kawasan yang paling merbahaya dan dikawal rapi oleh tentera. Sempadan kedua-dua buah negara ini juga dikenali sebagai Korean Demilitarized Zon (DMZ).

Artikel berkaitan: Daeseong-dong dan Kijong-dong, Kawasan Perkampungan di Sempadan Korea Utara dan Selatan

Walau bagaimanapun, kawasan periuk api terpanjang di dunia bukanlah di Zon Demiliterisasi Korea ini, kawasan savannah Angola atau pergunungan Afghanistan. Sebaliknya, Ia terletak di salah satu bahagian paling terpencil di bahagian barat Gurun Sahara.

Anda mungkin atau anda mungkin tidak pernah mendengar tentang "Sahara Barat" (Western Sahara), tetapi jika anda merujuk peta Google atau mana-mana atlas moden yang lain, anda akan melihat wilayah ini dikenal pasti dengan jelas di hujung selatan Maghribi.

"Sahara Barat" bukanlah negara sebenar (seperti yang ditunjukkan oleh kekurangan sempadan politik antara wilayah ini dan Maghribi) tetapi ia juga tidak berada di bawah kawalan Maghribi sepenuhnya. Ia adalah wilayah yang dipertikaikan dengan sejarah yang kompleks.

Dan seperti banyak kawasan lain yang dipertikaikan di dunia, ia mempunyai zon yang dikawal ketat tentera di tengahnya yang mempunyai tembok pasir sepanjang 2,700 km yang dipanggil Tembok Sahara Barat Maghribi atau secara ringkasnya "Tembok Maghribi".

PBB mengklasifikasikan Sahara Barat sebagai "wilayah yang tidak berkerajaan sendiri" walaupun dua pertiga daripada wilayah itu diduduki oleh Maghribi.

Terletak di pantai barat Afrika - berhampiran Kepulauan Canary, selatan Maghribi, barat Algeria dan utara Mauritania - Sahara Barat adalah dibawah penguasaan Sepanyol sehingga 1976 apabila tekanan daripada pejuang pro-kemerdekaan memaksa tentera Sepanyol berundur.

Selepas Sepanyol melepaskan kawalan ke atas wilayah ini, Maghribi dan Mauritania masing-masing berpindah dan membahagikan wilayah itu antara mereka, mengabaikan kehendak penduduk asli Saharawi yang menuntut kemerdekaan sejak 1960-an.

Pada tahun 1976, Saharawi membentuk gerakan pembebasan nasional pemberontak yang dipanggil Polisario Front bertujuan untuk menamatkan kehadiran asing di Sahara Barat. Mereka mengisytiharkan Republik Demokratik Arab Saharawi (SADR) sebagai sebuah negara merdeka dan meletus perang.

Pada tahun 1979, Mauritania menarik diri tetapi Maghribi mengekalkan pendudukan kawasan itu. Berikutan pencerobohan Maghribi pada 1975, orang asli Sahrawi melarikan diri merentasi sempadan ke Algeria. Dan pada tahun 1980 Maghribi yang merasakan bahawa wilayah itu terdedah membuat desakan untuk mengambil alih sebahagian besar padang pasir yang tidak ditadbir.

Jurutera Maghribi telah membina "Berm" sebuah tembok darat sepanjang 1,500 batu dan penghadang bertingkat yang menembusi Sahara Barat. Tembok ini juga dikenali sebagai Tembok Maghribi.

Berm ini adalah salah satu halangan pertahanan paling selamat yang pernah ada. Ia terdiri daripada dinding setinggi 10 kaki, dawai berduri, pagar elektrik dan setiap tujuh batu, pengawal manusia.

Dengan 16 kali lebih panjang daripada tembok Berlin, Tembok Maghribi adalah salah satu halangan ketenteraan aktif terbesar. Periuk api merentasi sepanjang tembok kubu ini, menjadikannya juga medan periuk api terpanjang di dunia.

Tahun demi tahun, Maghribi mengembangkan tembok ini sehingga 1987 apabila ia mencapai hujung selatan sempadan dengan Mauritania. Setelah siap, tembok ini meliputi semua penempatan utama Sahara Barat termasuk bandar terbesarnya El Aaiún yang berada di bawah kawalan Maghribi.

Hari ini masih terdapat 120,000 tentera Maghribi di sepanjang sempadan Wilayah Selatan - kawasan yang dituntut oleh Maghribi. Kawasan di timur Tembok Maghribi ialah zon bebas, padang pasir terkurung daratan di sebelah Algeria dan Mauritania.

Titik persimpangan utama keluar dan masuk dari tembok ini adalah berhampiran bandar Algeria yang dikenali sebagai "Tindouf" yang juga menempatkan pasukan PBB untuk Referendum di Sahara Barat atau MINURS (Mission for the Referendum in Western Sahara).

Pertubuhan Bangsa-Bangsa Bersatu tidak mengiktiraf kedaulatan Maghribi ke atas Sahara Barat. Mereka berpendapat bahawa puak Sahrawis mempunyai hak untuk menentukan nasib sendiri. Walau bagaimanapun, banyak negara telah menyatakan sokongan mereka terhadap pendudukan Maghribi antaranya negara seperti Perancis dan Amerika Syarikat.

Maghribi mempunyai kepentingan ekonomi di Sahara Barat. Mereka percaya wilayah ini kaya dengan rizab fosfat dan perairannya banyak ikan. Terdapat juga spekulasi bahawa mungkin terdapat medan minyak dan gas asli di kawasan pesisir luar pantai.


5 Huruf Yang Tak Terpilih Dalam Tulisan Rumi

Semua orang tahu dalam sistem abjad Rumi yang kita amalkan dalam membaca dan menulis, terdapat 26 huruf merangkumi huruf A sehingga Z.

Abjad Rumi juga turut dilabelkan sebagai abjad Latin. 26 huruf utama membentuk sistem abjad Rumi dinamakan berdasar kepada sebutan masyarakat Arab 'Rumiyah', merujuk kepada masyarakat Rom.

Selain 26 huruf utama, terdapat juga penggunaan tanda bacaan berasaskan simbol yang mempunyai fungsi-fungsi tertentu.

Tahukah anda, sebelum 26 huruf ini selamat terpilih - ada beberapa abjad yang wujud tetapi dianggap tidak sesuai untuk digunakan khususnya dalam pembentukan sistem tulisan bahasa Inggeris moden.

Perasan tak dalam bahasa Inggeris, wujud banyak penggunaan istilah yang bermula dengan suku kata berasaskan huruf 'TH' seperti 'the', 'thin' atau 'things'?

Kita kini menggunakan gabungan huruf T dan H bagi menulisnya, tetapi masyarakat Inggeris terdahulu menulis suku kata ini menggunakan huruf yang dikenali sebagai thorn.

Bunyinya bukan berbunyi th~ seperti yang kita sebut, tetapi sebenarnya disebut lebih mirip dengan sebutan yh~.

Perubahan bahasa serta sistem ejaan membawa kepada perbezaan cara menyebutnya, mengakibatkan apa yang disebut dulu sebagai yhe~ kini disebut sebagai the~, apabila huruf thorn mula digantikan dengan ejaan th~.

Kami yakin anda pernah terlihat atau terbaca abjad ini, tetapi tidak tahu bagaimana nak menyebut atau membacanya. Penulis dulu membacanya seperti 'AEY~'.

Betul. Memang itu kaedah membaca huruf yang dikenali sebagai Ash ini. Diambil daripada bentuk abjad Inggeris lama, huruf ini kerap tenggelam timbul dalam penggunaannya di kalangan masyarakat Eropah.

Mana-mana istilah moden yang mempunyai suku kata AE~ di depannya, seperti aether, vitae atau aeon dulunya ditulis menggunakan huruf ini, tetapi penggunaannya ditamatkan selepas sistem abjad Rumi diselaras dan dipermudahkan dengan ejaan gabungan 'AE~' diguna secara rasmi.

Bagaimanapun bagi sebahagian masyarakat Eropah khususnya di kalangan masyarakat Scandinavia, huruf ini masih digunakan diamalkan dalam sistem tulisan mereka.

Sekitar abad ke 18, ampersand pernah dikategorikan sebagai salah satu abjad utama dianggap huruf rasmi, dengan ampersand diletak sebagai abjad ke 27 selepas huruf Z terlebih dahulu dikenali dengan nama et.

Ini disebabkan penggunaannya pada zaman dahulu yang sangat meluas, khususnya semasa era pemerintahan Rom.

Semasa masih dianggap abjad, ampersand membawa bunyi sama seperti namanya 'et' yang mempunyai fungsi yang sama dengan 'dan' dalam bahasa Melayu atau 'and' dalam bahasa Inggeris.

Perasan tak sebuah ampersand, sebenarnya adalah gabungan dua huruf iaitu E dan T yang bercantum di tengah-tengahnya membentuk perkataan et? Cuba tengok betul-betul.

Lagu ABC zaman dahulu sekitar abad ke 18 juga berakhir dengan sebutan et per se, yakni ...V W X Y Z & per se. 'Per se' bermaksud 'berdiri sendiri' merujuk & atau et sebagai abjad tunggal.

"& per se" yang disebut akhirnya dipermudahkan ejaannya kepada ampersand, dipilih sebagai nama baru simbol itu. Simbol ini akhirnya dikeluarkan daripada kategori abjad menjadikan hanya 26 huruf A-Z sebagai abjad rasmi.

Kami yakin ramai merasa pelik kenapa huruf 'W' disebut sebagai 'Double U.' Ini sebabnya.

Ketika masyarakat Inggeris mula menggunakan sistem tulisan Latin, W ditulis dengan simbol U yang digandakan menjadi UU bagi mewakili bunyinya yang sama.

Bagi mengemaskan sistem tulisan manuskrip yang popular ketika itu, pengenalan abjad dinamakan wynn yang membawakan bunyi yang sama dengan UU cuba dilakukan masyarakat Inggeris.

Bagaimanapun, perubahan ini gagal mendapat sambutan masyarakat era tersebut, di mana mereka selesa mengekalkan penggunaan simbol UU dalam sistem tulisan mereka.

Penggunaan ini kekal walaupun simbol UU diubah bentuknya menjadi kepada simbol W yang ada sekarang, sehinggakan namanya pun kekal dirujuk sebagai sebagai Double U berdasarkan kepada simbol lama huruf itu.

Bagi abjad wynn pula, huruf itu tinggal sejarah yang terus dilupakan.

Satu lagi huruf yang pernah diamal tetapi kini telah digantikan adalah huruf yogh atau ȝ.

Cucu cicit kepada abjad ini yang masih wujud sekarang, biasanya diwakili istilah yang mempunyai suku kata ch atau gh, seperti though, through, light atau daughter.

Perasan tak, kesemua perkataan itu bunyi gh yang ada padanya tidak dibunyikan? Itulah istilah yang asalnya pernah menggunakan huruf yogh ini.

Diperkenalkan oleh orang Ireland kepada masyarakat Britain era Saxon sekitar abad ke 8, abjad ini diketepikan kerana masyarakat Inggeris ketika itu mahu mengekalkan pengaruh sistem Latin dalam pembentukan tulisan mereka.

Jadi huruf ini ditukar kepada 3 kaedah berbeza cara menulisnya.

Jika pada awal permulaan perkataan, ȝ diganti dengan huruf y atau g bergantung kepada maknanya. Seandainya ȝ ada di tengah perkataan, huruf itu digantikan dengan gh, seperti mana yang kita baca sekarang.


5 Perangai Bekas Pelajar Sekolah Asrama

Duduk di asrama masih dilihat sebagai lokasi terbaik pelajar dapat memfokuskan keupayaan mereka kepada pendidikan, walaupun terpaksa berjauhan daripada ibu bapa dan masyarakat.

Kerenggangan ini walaupun inilai ahli masyarakat sebagai sesuatu yang perlu mereka dan keluarga mereka hadapi, sebenarnya turut memberikan kesan kepada mentaliti pelajar yang sedang membesar dan mencari hala tuju hidup.

Ada sifat 'berbeza' yang dapat kita saksikan jika kita bandingkan alumni sekolah asrama khususnya sekolah berasrama penuh berprestasi tinggi, dengan pelajar sekolah harian biasa.

Berikut adalah lima jenis kategori pelajar sekolah asrama mengikut perangai mereka selepas dewasa, membuktikan berjauhan dengan keluarga memberi kesan kepada pemikiran mereka.

Di kalangan alumni pelajar sekolah asrama, wujud sebahagian di antara mereka yang masih tak mampu tinggal geng lama walaupun dah meniti alam dewasa dan pekerjaan.

Uniknya hubungan akrab ini sudah boleh dapat kita lihat daripada tamat sekolah menengah lagi, di mana waktu masuk institusi pendidikan tertiari pun mereka ni masih bersama. Dah dapat kerja pun sama. Dah kahwin pun, tiap-tiap malam masih nak berjumpa.

Kalau buat reunion pun, geng inilah yang paling ramai hadir walaupun sebenarnya hari-hari berjumpa.

Budak sekolah asrama khasnya sekolah SBP ada kesetiaan yang tinggi pada sekolah mereka. Ye lah, dah duduk di sana 5 tahun dan mewarisi legasi sekolah di bahu masing-masing, mesti ada nilai yang akan mereka pikul.

Tetapi dengan legasi itu jugalah, ada kelompok pelajar SBP ni yang merasakan mereka lebih elit berbanding kumpulan pelajar lain. Sehinggakan dia seakan-akan mahu orang tahu dia pernah belajar di mana.

Tali leher sekolah masih dipakai ke tempat kerja. Lencana sekolah pun kadang-kadang disemat di dada dalam pejabat. Di tingkap kereta, tak sah kalau tak ada pelekat yang memaparkan logo persatuan alumni sekolah dia.

Anak nak masuk sekolah? Mestilah sekolah dia pilihan pertama. Sekolah dia, hidup dia.

Penulis masih boleh hadam isu orang yang masih bangga dengan identiti sekolah walaupun dah masuk alam pekerjaan dewasa.

Tapi ada satu jenis ni, penulis sukar nak buat kawan - iaitu alumni sekolah asrama yang mahu menggunakan hubungan sekolah yang dia ada untuk kepentingan diri atau perniagaan dia.

Bila dia dapat tahu ada senior sekolah dapat jawatan tinggi dalam organisasi besar, dia mulalah merancang bagaimana nak memancing untuk menggunakan kedudukan serta pengaruh senior dia untuk kepentingan sendiri.

Kalau dia tahu ada alumni sekolah dia dapat pegang jawatan menteri, wakil rakyat atau sebagainya yang berkait politik, dia pun samalah mula nak rapat dengan tujuan khusus; kerana bagi dia -  takkanlah geng alumni sekolah tak tolong alumni lain.

Apabila anda bergelar alumni sekolah SBP/SBT, secara automatik anda meletakkan jangkaan anda terhadap diri sendiri di satu tahap yang tinggi.

Ini berpunca daripada sistem sekolah sendiri yang mendoktrinkan secara tidak rasmi kepada pelajar, bahawa hanya kejayaan besar dilihat sebagai kejayaan sebenar.

Tak percaya? Tanya mana budak-budak SBP mereka ada tak rasa sebegini rupa. Malangnya bukan semua alumni mampu mencapai kejayaan besar, jadi orang berpengaruh dan ternama...paling tidak kerja oil and gas.

Ramai juga yang tak mampu mencapai paras yang telah ditetapkan selepas dewasa.

Mereka akan malu dengan diri sendiri sepanjang hidup mereka, kerap membandingkan diri dengan kawan-kawan lain yang mungkin dah hidup mewah serta ada bini sampai tiga.

Nak sebut dia kerja apa pun malu saja bila berjumpa kawan-kawan lama.

Satu kelompok yang tidak besar tetapi pasti berlaku di kalangan pelajar asrama, adalah mereka yang memilih untuk menghilangkan diri daripada kawan-kawan.

Sehinggakan langsung tak dapat dihubungi walaupun kini dah ada media sosial yang memudahkan komunikasi.

Ada banyak sebab kenapa perbuatan sebegini boleh berlaku, tetapi sebabnya dapat disimpulkan dengan satu solusi mudah: walaupun berjaya bergelar alumni, pengalaman hidup di asrama bukanlah sesuatu yang dia suka.

Ada pengalaman buruk yang menghantui dia dan hanya dia saja tahu apa kisahnya.

Jadi apabila dah masuk ke alam dewasa, individu sebegini akan berusaha untuk mengelak daripada bertemu dengan rakan-rakan lama kerana pertemuan sebegitu hanya mengingatkan dia tentang hidup di asrama, yang dia cuba lupa.

Orang lain pun boleh terkejut bila tahu dia sebenarnya alumni sebuah sekolah terkenal. Ye lah, budak sekolah asrama biasanya kan nak orang ramai tahu dia dulu sekolah mana tapi jenis ni pula malu nak mengaku dia pernah sekolah mana.


5 Situasi Lucu Jika Media Sosial di Terjemah Ke Dunia Nyata

Budaya berkongsi atau sharing yang menjadi etos di kalangan netizen, merupakan budaya digital yang sudah menjadi satu kelaziman.

Perkongsian yang dibuat dalam bermacam format, bernada positif atau negatif oleh orang tidak kita kenali, adalah sesuatu yang tidak boleh kita lari semasa melayari internet.

Walaupun demikian bukan semua perbuatan di media sosial dan internet sesuai untuk diterjemahkan ke dalam dunia nyata.

Berikut adalah lima perbuatan biasa bagi netizen yang akan kelihatan sangat janggal, seandainya ada yang melakukannya di depan kita.

Hanya dalam media sosial berkongsi gambar peribadi kepada orang lain dianggap perkara normal.

Bukan setakat gambar sendiri, gambar anak, isteri, ayah, ibu, aktiviti keluarga dan kadangkala gambar yang sepatutnya tidak dikongsi pun dah jadi benda yang disebar kepada umum, tanpa kita risau siapa yang bakal menyaksikannya.

Anda sedang duduk, datang kawan anda tunjuk gambar dia kepada anda. Kemudian dia tanya apa maklum balas anda terhadap gambar itu.

Satu genre video yang muncul akibat media sosial, dikategorikan sebagai mukbang - memaparkan 'pempengaruh' makan depan kamera dan sampaikan kita boleh dengar mulutnya mengunyah.

Kami tak tahu kenapa kategori video sebegini boleh popular. Secara peribadi, penulis geli nak tenung wajah orang lain sedang makan dan penulis mengandaikan orang lain pun sama.

Dengan di tepi mulut ada sos, kadangkala sisa makanan terkeluar dari tepi bibir, semua tentang video sebegini menjijikkan.

Sekiranya kita duduk saja depan kawan kita dan renung dia makan, besar kemungkinan kita akan ditegur dan dianggap buang tabiat.

Bagi sesetengah individu yang mencari stimulasi, video ASMR adalah jawapan kepada apa yang mereka cari.

ASMR bagi mana belum tahu, adalah genre video yang memfokuskan kandungannya kepada bunyi audio, direka untuk merangsang deria dan tubuh badan pendengar.

Ada video ASMR yang dikata membantu seseorang untuk tidur. Bagaimanapun lebih banyak video ASMR lebih kepada situasi kurang enak, tak sesuai untuk kami nyatakan di sini.

Kami masih tidak faham kenapa ASMR menjadi kegilaan ramai individu di luar sana.

Bila ada orang lain berbisik dan menghembuskan nafas betul-betul pada telinga kita dalam dunia nyata, orang normal pasti rasa tak selesa.

Anda perasan tak, apa persamaan yang ketara dalam kebanyakan video tarian anak muda? Majoriti video yang ada dibuat secara tertutup, biasanya dalam bilik berkunci.

Seakan mereka malu ada ahli keluarga atau teman serumah masuk ke dalam bilik, terlihat mereka sedang cuba menari sebaik mungkin untuk dimuat naik ke internet....agar semua orang dapat tonton dia menari.

Sekiranya anda ada kenal orang yang gemar memuat naik video dia menari ke media sosial, cuba minta dia menari on the spot.

Mesti dia menolak dengan alasan malu walaupun jelas daripada kandungan video yang biasa dia muat naik, malu adalah sesuatu yang asing dalam hidupnya...

Anda ada kenalan yang anda tahu garang di media sosial, mengeluarkan pandangan, mengkritik perspektif orang lain dan menyangkal fakta dengan fakta?

Mesti dia ramai pengikut kan serta popular di internet. Persoalannya, adalah dia betul sebegitu dalam dunia nyata? Tak kan?

Agak menghairankan bukan kenapa seseorang yang agresif di internet, dalam realiti biasanya adalah seorang yang lebih terjaga tutur katanya.

Kenapa kita tak terjemahkan perangai kita yang suka dengan konflik dan kontroversi dalam internet, ke dunia nyata?

Bukankah dunia akan lebih elok, kalau semua perangai yang kita amalkan di internet mahu memenangi perdebatan atau suka memalukan orang lain - kita buat secara benar dalam hidup kita?


Asal-Usul Istilah Nama Kenderaan Yang Kita Guna

Setiap hari ramai ke tempat kerja menggunakan kenderaan masing-masing. Sama ada anda menggunakan kereta, motorsikal, bas, van, lori, keretapi atau mungkin helikopter jika mampu, adanya kenderaan memudahkan perjalanan kita.

Disebut kita hampir setiap hari istilah yang merujuk kepada jenis dan nama kenderaan ini, anehnya tak ramai di antara kita tahu KENAPA istilah itu digunakan sebagai namanya. Nak tahu kenapa?

Jom belajar. Berikut adalah 5 jenis kenderaan yang biasa kita guna dan kenapa namanya terjadi sedemikian rupa.

Dalam bahasa Inggeris, ramai dah tahu (kan?) sebuah kereta digelarkan 'car.'

Istilah ini datangnya mula-mula sekali daripada istilah bahasa Hindu-Eropah Proto 'kers' yang membawa sesuatu yang bergerak, kemudiannya dicedok ke dalam bahasa Latin, membentuk istilah carrus, ketika itu merujuk jentera perang dua tayar yang ditarik kuda.

Orang Perancis yang pertama sekali memodenkan istilah ini. Mereka menukarkannya kepada 'carre' membawa makna 'kenderaan beroda' sebelum masyarakat sekitar Eropah meminjam dan mengubahnya mengikut telo bahasa masing-masing.

Masyarakat Portugis menukarkan ejaan dan sebutan Perancis itu kepada 'carreta' sebelum penjajahan mereka ke sini memperkenalkan perkataan itu kepada penduduk di Asia Tenggara.

Istilah Portugis itulah yang menjadi sumber bagaimana istilah bahasa Melayu 'kereta' tercipta.

Dari aspek asal-usul, istilah 'lori' layak dikatakan sebuah istilah moden tanpa berkait dengan bahasa-bahasa lama, berdasarkan kajian setakat ini.

Diperkenalkan sekitar awal abad ke 19 ke dalam bahasa Inggeris, lorry mempunyai makna sebuah kenderaan yang mempunyai tempat letak barang rata yang panjang dan empat tayar.

Istilah ini hadir daripada kata kerja bahasa Inggeris 'lurry' yang membawa maksud perbuatan menarik atau mengheret sesuatu.

Terjemahannya ke dalam bahasa Melayu diambil secara terus dengan perbezaan ejaan sahaja yang membentuk istilah lori.

Van sebenarnya adalah singkatan sebuah istilah lebih awal iaitu karavan/caravan, yang popular digunakan masyarakat terdahulu.

Berasal daripada istilah bahasa Sanskrit karabhah merujuk kepada haiwan unta, istilah ini dipinjam masyarakat Parsi dan Arab, yang menukarkannya menjadi karwan (Parsi) dan qairawan (Arab) merujuk kepada pedati yang ditarik.

Dari situlah terbentuk istilah caravana atau caravane dibentuk dalam istilah Latin zaman pertengahan Eropah, yang menjadi punca pengenalan istilah ini ke dalam bahasa Perancis carvane.

Istilah ini kekal walaupun dunia mula menggunakan jentera bermotor bagi menggantikan haiwan seperti kuda dan unta, sehinggakan nama bagi van bermotor ketika zaman pengenalannya dikenali dengan nama carry-van, yang akhirnya dipendekkan menjadi van.

Istilah motorsikal adalah istilah yang dibentuk hasil gabungan dua istilah berbeza iaitu motor (motor) dan sikal (cycle).

Motor datang daripada istilah movere dalam bahasa Latin, membawa makna sesuatu yang menggerakkan. Sikal atau cycle pula diambil daripada istilah Yunani kyklos yang membawa makna perbuatan memusingkan sesuatu.

Istilah ini dipinjam ke bahasa Perancis lama, yang menukarkan ejaannya kepada cicle; menjadi asas kepada istilah bahasa Inggeris cycle.

Bike adalah singkatan kepada istilah bicycle, digunakan sekitar penghujung abad ke 19 oleh penutur bahasa Inggeris.

Apabila semakin ramai orang menggunakan istilah motorbike merujuk kepada basikal yang bermotor, bike mula sinonim untuk dilabelkan kepada basikal dan juga motorsikal.

Seperti van, bas atau bus juga singkatan kepada satu istilah lain iaitu omnibus. Diambil daripada istilah Latin, omnibus bererti terbuka untuk semua atau meliputi semua pihak.

Istilah omnibus pertama kali diguna bagi merujuk kepada jenis kenderaan selepas dipopularkan seorang tokoh di Paris, Perancis bernama Jacques Laffitte, gabenor kepada Bank Perancis sekitar awal abad ke 19.

Mempunyai pengaruh dalam politik negara dan pembangunan masyarakat, Laffitte berhasrat mahu mewujudkan sebuah sistem yang memudahkan pergerakan masyarakat awam.

Dia memperkenalkan sistem voiture omnibus atau 'gerabak untuk semua'; sebuah kereta kuda bersaiz besar yang boleh dinaiki penduduk Paris, mampu menempatkan lebih 8 orang penumpang dalam satu-satu masa.

Sistem ini mula popular di kalangan negara Eropah, dengan pengguna sistem kereta kuda ini mula merujuk apa yang mereka naiki itu hanya sebagai 'omnibus', walaupun pada asalnya makna perkataan ini mempunyai maksud berbeza.

Lama-kelamaan istilah omnibus ini disingkatkan, sehingga kita hanya memanggil koc atau gerabak mengangkut ramai penumpang hanya sebagai sebuah 'bus.'

Di negara kita legasi kepada sejarah istilah ini masih dapat kita lihat. Beberapa pengusaha bas awam di negara masih mengekalkan nama 'omnibus' sebagai nama syarikat mereka seperti Central Pahang Omnibus Sdn. Bhd. atau Red Omnibus Sdn Bhd di Perak.


5 Perangai Buruk Netizen Yang Dah Dianggap Perkara Biasa

Sebelum kewujudan media sosial, orang ramai jarang mahu mendedahkan perihal hidup dan identiti mereka kepada pengguna internet lain.

Peralihan trend media sosial yang lebih terbuka menggalakkan pengguna melakukan perkongsian, memecahkan sempadan yang menyelia pengguna mengakibatkan netizen tidak lagi aneh memuatnaik sesuatu yang bersifat peribadi.

Malangnya, perubahan ini juga menyebabkan kita turut biasa berkongsi perkara-perkara yang tak sepatutnya jadi tatapan semua. Berikut adalah lima perbuatan aneh di media sosial, yang sudah dianggap norma biasa.

Setiap hari ada saja 'drama' lakonan suami isteri usik mengusik satu sama lain dimuat naik ke media sosial.

Sama ada dalam bentuk prank atau berdasarkan skrip yang memang dirancang jalan ceritanya, pasangan sebegini tidak takut mempamerkan aksi bermanja-manja sesama mereka untuk tontonan kita semua.

Kami tak tahu kenapa pasangan sebegini boleh sama-sama bersetuju berlakon dalam bermacam situasi mendedahkan keintiman mereka bergurau senda suami isteri. Memanglah jarang unsur seksual dipaparkan, tetapi bukankah lebih manis kalau kemesraan suami isteri itu disimpan hanya di antara anda berdua?

Kongsi kepada kami pun, atas tujuan apa sebenarnya? Anda nak kami perhatikan betul-betul kemanjaan dan kecantikan isteri anda ke?

Fungsi muat naik video ke media sosial mengubah budaya perkongsian kita secara menyeluruh.

Apa yang malang, kita sebagai pengguna rata-ratanya cenderung ke arah perkongsian yang bersifat sensasi. Ramai berkongsikan video yang jelas tak patut ditonton, seperti insiden pergaduhan yang memaparkan serangan fizikal di dalamnya.

Antara jenis video yang sangat popular di kalangan warga siber adalah video suami belasah isteri, orang ramai belasah peragut, pemandu bergaduh sama pemandu atas jalan raya.

Pusing-pusing, topiknya tak lari jauh mana. Kita yang tonton pun boleh sama-sama berkongsi emosi suka duka bersama dengan individu yang dipaparkan di dalamnya.

Satu lagi perkongsian video yangkonsisten dimuat naik, adalah video-video kemalangan jalan raya yang mengerikan. Jika isi kandungan video hanya memaparkan bagaimana kemalangan itu boleh berlaku, bolehlah kita maafkan lagi.

Namun ada pula jurukamera tidak rasmi yang berada di tempat kejadian, rajin turun dari kenderaan masing-masing dengan telefon pintar di tangan; mahu merakamkan gambaran insiden kemalangan itu.

Tukang rakam pula mungkin kerana terlebih berani, bijak memfokuskan lensa kepada mayat yang bergelimpangan. Terpaparlah kepada umum apa yang tak patut dikongsi, diedar ke sana ke mari menerusi setiap platform media sosial yang ada.

Video sebegini sudah jadi satu bentuk perkongsian biasa, ditonton segelintir orang tanpa ada rasa simpati memikirkan nasib si mati dan keluarga mereka. Anehnya, bila diajak menonton filem mengerikan, dia kata dia takut pula...

Memuat naik rakaman kemesraan suami isteri ke media sosial memang mampu memualkan kita.

Yang lebih memualkan daripada itu, adalah perang perkongsian suami dan isteri saling mengkritik satu sama lain di media sosial akibat perselisihan rumah tangga. Yang buat situasi jadi lucu, perang itu berlaku ketika kedua-duanya masih sah bergelar suami isteri.

Sudahlah si lelaki dan wanita saling tuduh-menuduh dan masing-masing mahu menegakkan benang yang basah, tak cukup dengan itu mak ayah, sepupu, anak-beranak, atuk nenek pun nak rakam video kongsikan pandangan terhadap isu itu kepada umum.

Tak pasal-pasal kita pula kena menghadap masalah keluarga mereka, sehingga kita sebagai masyarakat berpecah belah pilih kem; sokong si lelaki atau si wanita, keluarga belah lelaki atau wanita. Atuk atau nenek dan sebagainya.

Bila dah hangat isu, mesti ada seorang dua pempengaruh yang tak berkait sibuk nak menyelit into the scene kongsi pandangan, tanpa ada orang minta pandangan dia.

Berkait dengan kelakuan di atas - media sosial jika kita benar-benar menggunakannya ke arah kebaikan, memang penulis akui banyak keberkesanannya. Dapat duduk dalam komuniti maya yang berkongsi minat serupa menarik dan sangat membantu kita.

Bagaimanapun kami anggarkan 80% daripada apa yang kita baca dan tonton di media sosial setiap hari adalah kandungan sensasi yang dimuat, khas untuk membesarkan perbalahan atau kontroversi yang sedang hangat.

Sebagai pengguna media sosial yang aktif, anda pasti gemar mengikuti isu-isu hangat yang tular. Pernah tak anda terfikir apa keperluan untuk kita tahu, bincang, tafsir dan faham isu-isu hangat itu?

Apa faedahnya kepada kita bila kita berkongsi pandangan tentang sesuatu isu hangat?

Kita kejarkan interaksi yang bakal tercetus, tak kiralah interaksi positif, negatif atau neutral kerana media sosial mampu memberikan kita rasa 'puas' tatkala apa yang kita muat naik merangsang netizen memberi maklum balas kepada kita.

Budaya saling mengkritik, serang menyerang dan gigih mahu memperbetulkan orang lain ni...patut dibiasakankah pada pandangan anda? Atau kita jadi sedemikian rupa, kerana media sosial telah mengubah pemikiran kita?


Cara Kira Anggaran Penggunaan Elektrik Perkakas Rumah

Kadar tarif elektrik kerap menjadi isu besar setiap kali kedengaran desas-desus akan berlakunya perubahan kepada tarifyang kita bayar.

Kenaikan tarif pasti memberi kesan kepada beban kewangan yang ditanggung setiap isi rumah, apatah lagi dalam era sekarang di mana barangan elektronik dan elektrik sudah menjadi keperluan kehidupan.

Dek kerana kebimbangan, ada di antara kita memilih jalan berbeza; contohnya membasuh baju di dobi layan diri dengan tanggapan perubahan itu membawa penjimatan kepada kita.

Berikut adalah anggaran kasar kos penggunaan elektrik perkakasan rumah yang biasa kita ada, diharapkan dapat membantu anda memahami adakah anda sedang melakukan penjimatan atau sedang menambah beban perbelanjaan.

Sebuah peti sejuk dua pintu yang mempunyai kapasiti di antara 350 ke 450 liter secara purata akan menggunakan 150 ke 250 watt (W) tenaga sejam untuk beroperasi bergantung kepada tahap penggunaannya.

Dengan menggunakan kiraan 24 jam sehari selama 30 hari, peti sejuk 150W menggunakan kira-kira 3600W (150W x 24 jam) setiap hari

Untuk mengira berapa kos bil berdasarkan tarif TNB, kita perlu menukarkan unit W tadi kepada kW. Ini bermakna amaun dalam W perlu dibahagikan dengan 1000, jadi 3600W bersamaan dengan 3.6kW. Amaun ini apabila didarabkan dengan 30 hari penggunaan, memberikan kita 108kW.

Berdasarkan tarif paling rendah yang disediakan kalkulator rasmi TNB, sebuah peti sejuk 150W akan menggunakan kira-kira RM23.54 kos elektrik sebulan.

Setiap mesin basuh mempunyai penggunaan elektrik yang berbeza, bergantung kepada saiz dan mod basuhannya, menggunakan di antara 400W bagi model biasa hingga 1500W bagi model berspefisikasi tinggi.

Kita andaikan mesin basuh milik penulis sebagai standard, yang menggunakan 490W untuk sekali basuhan selama satu jam menerusi kitaran biasa (normal wash). Setiap hari, dua kali basuhan diperlukan menjadikan jumlah dua basuhan 980w atau 0.98kW.

Dalam 30 hari, sebanyak 28.8kW diperlukan untuk basuhan dan kos penggunaan elektriknya adalah RM6.28.

Televisyen sudah semakin berkembang kemampuannya, disebabkan teknologi yang mampu menghubungkannya dengan internet. Lagi kerap terpasanglah TV zaman sekarang berbanding era pra-smart TV.

Sebuah televisyen LED 40 inci secara purata dianggar menggunakan kira-kira 50 ke 60W dipasang sejam dan 1W semasa dalam mod sedia (standby). Semakin besar saiz, semakin tinggi kadar penggunaannya.

Kita ambil 60W sebagai standard dengan kadar guna 8 jam setiap hari, menjadikan penggunaannya memakan 14.4kW sebulan. Ini memberikan kita kos RM2.85 sen untuk tempoh 30 hari.

Masih ada 1W yang dipakai semasa mod sedia kan? 1W kita darabkan dengan 16 jam TV tidak terpasang, memberikan kita 16W atau 0.16kW. Dalam 30 hari, untuk membiarkan TV kita bersedia...kita membelanjakan kos RM0.95 atau 4.8kW.

Penulis setakat ini masih setia menggunakan 'alatan pengering berkuasa solar' atau lebih dikenali sebagai ampaian, dek bimbang bil elektrik mesin pengering.

Sebuah mesin pengering mempunyai tahap penggunaan purata di antara 1.05kW ke 1.75kW satu jam dan biasanya, proses pengeringan pakaian memerlukan masa lebih 120 minit bergantung kepada tahap isian pakaian.

Kita ambil angka kasar 1.25kW penggunaan dengan 2 jam diamalkan, sekali sehari. Untuk setiap pusingan, 2.5kW jumlah elektrik diperlukan.

Dalam sebulan 75kW digunakan memakan kos RM14.85. Jika anda basuh baju dua kali sehari, gandakan angka itu; 150kW bersamaan RM32.70.

Perlumbaan pengeluar mengeluarkan pengecas berkelajuan tinggi mendorong peningkatan tahap penggunaan elektrik dalam memastikan bateri peranti telefon kita berisi.

Pengecas tertinggi ketika artikel ini ditulis direka untuk menggunakan 240W tenaga, mampu mengecas telefon secepat 9 minit. Namun majoriti di antara kita rasanya seperti penulis, masih menggunakan pengecas lebih perlahan dengan tahap kelajuan standard di antara 5, 10 dan 15W.

Kita andaikan 5W sejam adalah standard dengan tempoh pengecasan 3 jam diperlukan. Ini bermakna untuk mengecas telefon kita sehingga penuh sekali sehari, kita menggunakan 15W atau 0.015kW.

Untuk 30 hari, kita menggunakan hanya 0.45kW sebulan atau RM0.10.

Murah sangat kalau kita jenis dah penuh terus tutup plag! Sekiranya kita jenis selalu membiarkan telefon yang dah di cas penuh tapi plag masih menyala...anda kira sendirilah berapa jumlah pembaziran anda.

Tetapi harus kami ingatkan dengan memasang perkakasan inilah, majoriti pemilik kediaman akan mula menyaksikan pertambahan mendadak pada bil mereka. Khususnya kalau yang dipasang adalah jenis bukan inverter.

Sebuah pendingin hawa dengan fungsi inverter menggunakan di antara julat 250 ke 1250W sejam yang tidak tetap, jadi agak sukar untuk mengiranya melainkan dengan anggaran.

Kita ambil 750W (0.75kW) sebagai titik tengah purata penggunaan sejam dengan unit dipasang 8 jam sehari memberikan kita 6kW jumlahnya.

Didarabkan dengan 30 hari, kita memperolehi 180kW penggunaan hanya untuk satu pendingin hawa. Berdasarkan tarif paling rendah sebuah pendingin hawa sahaja kosnya sudah mencecah RM39.24.

Tak boleh penulis bayangkan berapa bil elektrik jiran penulis, yang setiap biliknya ada pendingin hawa sendiri.

Dengan berpandukan kenam-enam peranti di atas, kita mendapati penggunaan 30 hari elektriknya adalah seperti berikut

Kos keseluruhan penggunaaan keenam-enam peranti elektrik di atas adalah RM134.51 untuk sekali operasi mesin pengering atau RM173.21 untuk dua kali pusingan mesin pengering, jika dikira pada tarif penuh tanpa rebat.

Bagaimanapun harus diperjelaskan - kiraan kasar ini agak tinggi jumlahnya kerana keperluan kuasa perkakasan dikira dalam unit W yang konsisten. Sekiranya alat elektrik anda mempunyai sistem inverter, kuasa yang digunapakai akan bertukar-tukar semasa beroperasi.

Tetapi harus juga kami ingatkan - kiraan ini belum mengambil kira lampu, kipas, periuk nasi, cerek pemanas air, penapis air dan sebagainya. Kita baru kira 6 perkakas!

Sebelum mengundur diri, kami harap artikel ini juga sudah menjelaskan kepada anda yang mana lebih untung; basuh dan keringkan sendiri baju di rumah atau menggunakan perkhidmatan dobi layan diri di kedai.

Kos kasar membasuh dan mengeringkan sendiri pakaian hanyalah sekitar RM22.63 sebulan, untuk dua kali basuhan dan sekali keringan. Tak tinggi kan sebenarnya kos basuh baju sendiri? Jika mesin pengering diguna dua kali sehari pun, kosnya hanya sekitar RM38.98 sebulan.

Sekiranya anda macam penulis, setia menggunakan alatan pengering berkuasa solar lagilah tinggi penjimatan anda.


6 Pekerjaan Yang Mungkin Selamat Daripada Ancaman AI

Beberapa tahun kebelakangan, aritificial intelligence (AI) atau kepintaran buatan telah menjalani penambahbaikan pesat - membolehkan AI mengambil alih bidang tertentu secara tidak rasmi sehingga menimbulkan kontroversi di serata dunia dek kebolehannya.

Jika anda seorang peminat filem, pasti anda pernah menonton filem yang memaparkan situasi masyarakat dunia tatkala AI mencapai satu tahap tinggi, mampu mengambil alih dunia.Adakah ini masa depan kita? Hanya Dia yang tahu.

Apa yang kita tahu, keupayaan AI zaman sekarang sudah masuk ke fasa yang dianggap sudah mampu menggugat dan menyaingi kemahiran manusia dalam beberapa bidang khusus.

Dalam masa sama, ada beberapa jawatan atau profesion diramal tak dapat diganti AI. Adakah anda kumpulan bertuah yang sedang menjawat jawatan dalam bidang ini? Berikut 6 jawatan kalis kepintaran buatan buat masa sekarang.

Kami beranggapan keperluan untuk mengendali urusan pentadbiran melibatkan pekerja akan kekal selamat.

Ini kerana tugas pegawai sumber manusia atau human resources (HR) sebagai orang tengah dalam meditasi konflik, isu pejabat serta hubungan majikan-pekerja memerlukan penyeliaan seorang manusia.

AI masih belum menggantikan penelitian manusia dalam topik pengurusan sebegini, walaupun ramai golongan pekerja merasakan pegawai HR biasanya kurang adil serta lebih menitikberatkan belah majikan dalam semua isu.

Oleh kerana itulah kategori pembangun perisian atau pengaturcaraan bukan saja diramal tidak terkesan dengan AI, bahkan semakin berkembang keperluannya bila penggunaan AI semakin meningkat.

Setakat ini pada pembacaan penulis belum ada lagi sistem AI yang mampu membangunkan algoritma sendiri, bagi membentuk logik mengawal perjalanan sesuatu arahan bersifat digital.

Tetapi sudah ada AI yang membantu pembangunan perisian yang sedang dibangunkan, khususnya dalam menyaring data dan memecahkan informasi kepada bentuk yang lebih tersusun.

Gerak kerja kebajikan biasanya melibatkan badan kerajaan dan bukan kerajaan, bertanggungjawab menjalankan aktiviti sosial berfokuskan kumpulan sasaran tertentu.

Sama ada menjaga kebajikan orang tidak bernasib baik seperti anak yatim atau pelarian perang, makhluk hidup lain seperti binatang peliharaan terbiar atau menjalankan kempen kesedaran tentang kepentingan hutan, tugas sebegini diramal sukar untuk diganti dengan AI dan mesin.

Namun persoalannya adakah orang ramai akan memilih profesion sebegini? Kita semua tahu pendapatan individu dalam kelompok ini biasanya mendapat imbuhan rendah dengan kerja susah perlu menangani masalah-masalah pihak ketiga.

Robot dan kepintaran buatan mungkin sudah boleh membantu membina mesin lain, berdasarkan pengaturcaraannya.

Namun juruteknik berpengetahuan dan berkemahiran menyelenggara mesin dan jentera dalam bidang masing-masing, dikatakan bakal menjadi antara pekerjaan paling diperlukan.

Tak kiralah anda duduk dalam bidang apa sekalipun baik mekanik, elektrik, perpaipan dan sebagainya; bidang profesion ini dilihat pilihan yang selamat kerana kemahiran sentuhan tangan yang diperlukan.

Kemampuan tangan manusia menyelenggara sesuatu pun telah menjadi bidang kemahiran yang berkembang seiring dengan kemajuan tamadun manusia.

AI pula dalam bidang sebegini dilihat akan mampu membantu memudahkan proses diagnosis yang perlu dilakukan juruteknik, dalam mencari ralat atau kerosakan, selain memudahkan pengurusan aliran kerja dalam menyelesaikan masalah teknikal yang oleh pasukan terbabit.

Apa saja bidang berkait mental manusia tidak boleh lari daripada campur tangan manusia.

Khususnya dalam bidang psikiatri, di mana seseorang yang benar-benar berpengatahuan perlu menggalas tanggungjawab menangani masalah mental yang dihadapi seorang pesakit.

Selain itu tugas-tugas jawatan yang berkait dengan psikologi, seperti penasihat dan jurukaunseling juga dikategorikan tidak mampu diganti dengan AI.

Cabaran dalam bidang ini yang telah dikenalpasti - adalah untuk memastikan kita manusia, tidak terjebak mencipta kebergantungan sepenuhnya kepada AI sehingga membiarkan AI mentafsir tahap mental kita. Masalahnya, perbuatan sebegini sebenarnya sudah berlaku kepada kita.

Ramai di antara kita gemar mendiagnosis diri sendiri berdasarkan informasi di internet, untuk 'mengenalpasti' apa jenis masalah mental yang kita ada sehinggakan ramai yang percaya mereka ada penyakit mental tanpa bertemu pakar bidangnya.

Jika informasi di internet sudah mampu mempengaruhi sebahagian kecil daripada kita, sukar untuk kami bayangkan apa akan berlaku kalau AI pula diberi peluang mentafsir masalah mental berdasarkan tanda-tanda yang kita rasa kita ada.

Dunia perubatan menyaksikan perkembangan pesat dalam dua dekad ini, khususnya dalam bidang pembedahan jarak jauh atau telesurgery, bermula daripada kejayaan pembedahan jarak jauh pertama pada tahun 2001.

Menggunakan kemahiran doktor mahir dari lokasi berbeza berhubung melalui internet mengendalikan jari-jari robotik yang akan melakukan pembedahan pada tubuh pesakit, tahun 2022 menyaksikan banyak teknologi baru diiktiraf dan diperkenalkan bagi tujuan pembedahan, daripada pembedahan membuang batu karang sehinggalah pembedahan usus.

Namun setakat ini, teknologi yang dibangunkan hanya terhad kepada mod telesurgery, tanpa benar-benar ada sistem pembedahan manusia berasaskan AI sepenuhnya yang boleh membedah sendiri secara automatik tanpa manipulasi tangan pakar.

John Hopkins University telah berjaya membangunkan sistem robotik berasaskan AI yang mampu menjahit semula tisu terbuka selepas pembedahan tanpa perlu tangan manusia menggerakkannya.

Dalam eksperimen bulan Januari 2022 itu menggunakan tisu khinzir, AI yang dibangunkan telah berjaya mencantumkan tisu dalam pembedahan laparoskopik, yang dianggap antara kategori pembedahan yang cukup rumit kerana memerlukan cantuman semula usus yang sempurna dilakukan.

Kejayaan itu dilihat detik penting dalam dunia perubatan, diramal menjadi bukti pembedahan automatik sepenuhnya yang dipandu oleh AI boleh menjadi kenyataan.

Cuma ke mana agaknya arah dunia perubatan di masa depan? Itu sukar diramal. Kami yakin ini sangat bergantung dengan permintaan yang ada.

Jika anda perlu dibedah dan anda diberikan pilihan, yang mana pilihan anda : pembedahan jarak jauh telesurgery dikawal pakar atau sistem pembedahan diselia AI sepenuhnya yang telah diyakini selamat untuk pembedahan anda?


5 Permainan Video Popular Sepanjang Zaman

Populariti permainan video terus meningkat terutamanya apabila permainan video yang dahulunya dicipta dan popular dalam kanak-kanak terutamanya pada era 90-an, kini  kini turut menjadi hobi untuk orang dewasa.

Permainan video telah terus berkembang dari zaman permainan konsol seperti Atari kepada PlayStation, Xbox Series dan banyak PC permainan yang popular sekarang. Walaupun banyak permainan video yang dikeluarkan setiap tahun, setiap dari kita pastinya mempunyai permainan video kegemaran.

Kualiti, jenis dan akses permainan ialah beberapa faktor yang menjadikannya menarik kepada pemain. Kali ini, mari lihat 5 permainan video paling popular sepanjang zaman (sehingga artikel ini ditulis). Senarai ini disusun berdasarkan jumlah salinan terjual bagi setiap permainan video ini.

PUBG memainkan peranannya yang kritikal dalam peningkatan populariti permainan battle royale dalam tempoh lima tahun kebelakangan ini. Maka, adalah tidak menghairankan bahawa PUBG telah mencapai kejayaan jualan yang begitu besar.

Pengarah kreatif Krafton Dave Curd memberitahu The Verge bahawa ia telah menjual 75 juta salinan PUBG setakat Disember 2021. Jumlah itu kemungkinan akan menjadi jumlah jualan terakhir permainan ini kerana sebulan selepas itu, PUBG boleh dimainkan secara percuma.

Walaupun jumlah muat turun percuma di peranti mudah alih tidak dikira dalam jumlah jualannya, popularitinya tidak perlu dipertikaikan memandangkan PUBG Mobile telah dimuat turun lebih 1 bilion kali pada Mac 2021.

Menurut angka jualan rasmi Nintendo, Wii Sports ialah permainan terlaris syarikat itu. Walaupun kebanyakann permaiinan video dalam senarai ini telah digabungkan dengan konsol pada satu ketika, Wii Sports telah digabungkan dengan Wii di hampir semua negara semasa pelancaran.

Dengan hampir 83 juta salinan terjual, ia merupakan permainan video dalam platform tunggal terlaris sepanjang masa. Wii Sports adalah kompilasi lima permainan yang direka untuk menggunakan sepenuhnya alat kawalan jauh inovatif Big N.

Cakera pada permainan ini yang dihantar secara percuma dengan Wii di Amerika dan Eropah, termasuk versi besbol, tinju, boling, golf dan tenis dan mempelajari asas bermain permainan ini sangatlah mudah.

Grand Theft Auto 5 ialah permainan video konsol dan PC sahaja terlaris sepanjang masa  Penjualan GTA Rockstar telah melepasi 170 juta unit setakat 30 September 2022. Jumlah itu aalah gabungan jumlah jualan permainan ini merentas tiga generasi konsol dan PC antara 2013 dan 2022.

Permainan GTA 5 juga ialah permainan video terpantas merentasi semua medium untuk mencecah $1 bilion — dan sejak itu ia memperoleh berbilion lagi menjadikannya keluaran hiburan paling menguntungkan sekurang-kurangnya sehingga 2018.

Permainan video GTA5 mula dijual pada 17 September 2003 dan boleh didapati di pelbagai platform  seperti  PS5, PS4, PS3, Xbox Series X|S, Xbox One, Xbox 36 dan PC.

Minecraft telah menjual 238 juta salinan permainan video sehingga April 2021 menurut Microsoft walaupun jumlah jualannya semakin bertambah sejak itu. Syarikat itu menyatakan bahawa angka itu berdasarkan jumlah jualan merentasi 22 platform yang tersedia.

Dengan pembikinan filem filem, Netflix, modul pendidikan, mainan, dan banyak projek lain yang sudah siap atau masih dibangunkan, Minecraft telah merentasi pelbagai medium dengan cara yang jarang dilakukan oleh permainan video lain sebelum ini.

Permainan Minecraft terawa dikeluarkan pada 17 Mei 2009 dan permainan ini terdapat di pelbagai platform antaranya Xbox One, Xbox 360, PS4, PS3, PS Vita, Switch, Wii U, 3DS, PC, VR dan telefon pintar,

Tetris menduduki tempat teratas dalam senarai buku terlaris sepanjang masa dengan 520 juta salinan terjual, menurut The Tetris Company. Jumlah itu termasuk jualan merentasi semua platform yang tersedia, dengan majoriti datang dai peranti mudah alih.

Henk Rogers, pengarah urusan Syarikat Tetris berkata Tetris mempunyai 425 juta muat turun mudah alih berbayar setakat 2014. Tetris pada mulanya dikeluarkan untuk komputer Elektronika 60 yang dibangunkan oleh Soviet Union, dan variasi permaina puzzle klasik ini telah dibuat untuk lebih 50 platform berbeza.

Tetris juga merupakan antara permainan video yang berjaya meningkatkan populariti  Game Boy dimana sebanyak 35 jut salinan telah terjual pada konsol pegang tangan Nintendo.


8 Kenderaan Ikonik Dalam Industri Filem dan Drama

Rekaan kenderaan fantasi mempunyai peminat tersendiri, khususnya kenderaan ikonik yang pernah muncul dalam filem atau drama.

Biasanya dibentuk berasaskan model kenderaan sebenar, banyak rekaan kenderaan imaginasi yang diperkenalkan berdekad-dekad lamanya kini masih segar, dek bentuknya yang seakan tak dimakan zaman.

Berikut adalah 8 kenderaan ikonik yang cukup diminati peminat filem dan drama. Yang mana satu kegemaran anda atau anda ada pilihan lain pula?

KITT adalah nama kepada kenderaan dalam siri TV popular 'Knight Rider' yang mempunyai kepintaran sendiri, mampu merancang strategi optimum serta berbual dengan pemiliknya.

Dibina daripada rekaan asal kereta Pontiac Trans Am tahun 1982, model yang telah diubahsuai ini cukup mudah dikenali kerana jalur lampu merah di depannya, yang memberikan identiti futuristik jika dibandingkan dengan rekaan asalnya.

Mystery Machine menjadi kenderaan utama mengangkut kumpulan penyiasat bernama Mystery Inc., setiap kali mereka bertemu misteri dalam siri animasi/filem popular Scooby Doo.

Rekaan van ini tidak diambil daripada model dunia nyata sebaliknya mengadunkan elemen-elemen beberapa van panel berbeza. Rekaan peringkat awalnya kelihatan mirip dengan sebuah model dekad 60-an keluaran syarikat Ford, iaitu model Ford Taunus Transit.

Filem Back to the Future bertanggungjawab mempopularkan model ini ke serata dunia, walaupun realitinya kereta ini tidak mendapat sambutan menggalakkan.

DMC Delorean ikonik kerana rekaannya yang cukup mempesonakan khususnya bahagian pintu sayapnya serta warna perak kusam yang membuatkan tampak dari masa depan.

Bagaimanapun kualiti kenderaan itu dikritik sehinggakan jualannya perlahan, menyebabkan syarikat pengeluarnya DMC diisytiharkan bankrap setahun selepas Delorean dilancarkan.

Terjual hanya 9,000 unit, dianggarkan masih ada 6,000 model ini aktif berkhidmat untuk pemilik mereka.

Diasaskan daripada model sebenar GMC Vandura yang sangat popular di Amerika Syarikat, van terkenal dalam siri TV klasik 'The A-Team' ini merupakan antara van idaman penulis semasa kecil. Tengoklah rupanya itu. Evergreen betul.

Warna hitam dengan jalur merah yang dipadankan pada model keluaran tahun 1983 ini cukup mudah dikenali, apatah lagi dengan penambahan aksesori dibeberapa bahagian badan van ini yang membuatkannya tampak jauh lebih agresif berbanding model asalnya.

Bagaimanapun, penggunaan GMC Vandura dalam realiti lebih kepada praktikal. Mudah diubahsuai, Vandura boleh ditemui dengan modifikasi seperti ambulans, kereta mayat dan juga bas sekolah; seperti gambar di atas.

Sebelum siri filem Transformers mempopularkan model kereta Chevrolet Camaro, model sama sebenarnya telah dipopularkan terlebih dahulu dalam siri animasi klasik MASK yang pernah popular di negara kita.

Kenderaan yang diberikan nama 'Thunderhawk' ini jelas direkabentuk daripada rekaan kenderaan Chevrolet Camaro Z28 tahun 1982, diberikan warna merah serta dipadankan dengan pintu jenis sayap berbeza dengan rekaan asalnya.

Namun secara rasmi, penerbit animasi ini tidak menamakan kenderaan itu sebagai model acuannya kerana rekaan yang dicedok ini dilakukan tanpa kebenaran Chevrolet sendiri.

Filem dan siri animasi Ghostbuster telah melahirkan banyak rekaan yang ikonik dalam budaya popular dunia. Yang paling terkenaladalah kenderaan yang mereka gelarkan sebagai Ecto-1.

Dibentuk daripada model Cadillac Miller Meteor keluaran tahun 1959, kenderaan ini sangat jarang ditemui kerana hanya ada 25 unit sahaja dikeluarkan. Dua daripadanya sudah diubah untuk menjelma menjadi Ecto-1 yang digunakan dalam filem.

Siapa yang meminati siri popular Britain 'Mr.Bean' pasti mengenali model kereta ini.

Menjadi musuh ketat Mr. Bean sekian lama, kenderaan ini agak aneh kerana hanya mempunyai 3 tayar kesemuanya - 1 tayar depan, dua tayar belakang. Dikeluarkan daripada tahun 1953 sehinggalah tahun 1973, model yang diguna dalam siri TV ini adalah model keluaran tahun 1972 dengan warna biru muda.

Dalam semua episod, tidak sekalipun kelihatan siapa pemandu kenderaan itu.

Dikeluarkan oleh syarikat Toyota dari Jepun, model ini adalah satu-satunya model kenderaan yang pernah penulis nampak di atas jalan raya kita.

Lebih dikenali dengan nama kodnya iaitu 'AE86', kenderaan keluaran Toyota ini dipopularkan ke seluruh dunia menerusi siri animasi, komik dan filem Jepun 'Initial D.'

Spesifikasi AE86 jelas dibuat untuk dipandu laju, ringan dan mudah dipandu.

Mempunyai kestabilan yang tinggi, model AE86 mula terkenal di Jepun selepas seorang pelumba bernama Keiichi Tsuchiya (gambar atas) menjadikan kenderaan ini kereta latihan yang dilakukan secara rahsia, mempamerkan aksi gila di laluan bukit.

Dikenali dengan nama jolokan 'Drift King', legasi Tsuchiya dalam arena perlumbaan profesional Jepun membawa kepada idea asal penerbitan siri Initial D. Populariti siri itu menjadikan model ini ikonik bukan saja dikalangan peminat animasi, bahkan di kalangan pengumpul kereta dunia.


5 Kelebihan Terbesar Sewa Rumah Berbanding Miliki Sendiri

Sifu hartanah gemar menyebut kediaman sebagai potensi pelaburan yang menguntungkan. Sama ada anda setuju atau tidak dengan pandangan sedemikian, terpulanglah kepada anda.

Pendapat sebegini sedikit-sebanyak memberi tekanan kepada orang ramai untuk jadi pemilik hartanah, tidak cukup sekadar seorang penyewa.

Dakyah yang disebar cukup berkesan, sehinggakan ramai di antara kita ada tanggapan negatif terhadap golongan penyewa yang mungkin tidak mahu atau mampu memiliki kediaman sendiri.

Realitinya, ada banyak faedah untuk seseorang terus menyewa. Berikut lima kelebihan utama yang boleh meyakinkan anda keberkesanannya.

Perjanjian di antara tuan rumah dengan penyewa biasanya meletakkan beban untuk menanggung kos pembaikian dan penyelenggaraan premis yang besar, kepada tuan rumah.

Ye lah, kalau ada bocor paip, bumbung bocor dan sebagainya - takkanlah penyewa pula yang kena tanggung kos-kos itu?

Tuan rumah perlu faham adalah menjadi tanggungjawab beliau untuk menyediakan premis yang baik sementara penyewa pula perlu tahu dia wajib menjaga kemudahan yang disediakan.

Mana-mana perkakasan yang akan terkesan akibat penggunaan jangka hayat seperti lampu, suis, kipas dan sebagainya pula, pandai-pandailah berbincang di antara penyewa dan tuan rumah bagi menyelesaikan masalah yang ada.

Bila ada kerosakan besar - kesemua belanja perlu keluar dari poket tuan rumah. Ini kita tak boleh lari.

2 kali dalam setahun, tuan rumah pening memikirkan tentang bayaran cukai taksiran, cukai tanah dan cukai tambahan lain bergantung kepada daerah dan ketetapan akta.

Jenis cukai kerajaan tempatan ini bergantung kepada lokasi premis, biasanya dikategorikan mengikut tahap pembangunan bandar/luar bandar yang telah diwartakan.

Berapa yang perlu dibayar pula bergantung kepada keluasan kediaman, tanah dan petak. Setiap daerah atau wilayah mempunyai formula berbeza-beza dalam menentukan amaun yang akan dikenakan.

Lagi membangun lokasi sesuatu premis, biasanya lagi tinggi cukai yang akan dikenakan.....kepada tuan rumah anda.

Jika dulu bayaran penyelenggaraan atau maintenance fees sinonim dengan kediaman bertingkat, kini dengan populariti perumahan jenis berpagar dan berkawal; pemilik rumah teres pun dah membayar yuran bulanan.

Sekiranya anda duduk di kawasan yang menggunakan status strata, bayarannya memang diwajibkan kepada semua penduduk, tuan rumah akan menanggungnya.

Bagi kawasan bukan strata pula, anda sebagai penyewa tidak perlu terbeban dengan pandangan serong jiran-jiran sekiranya tuan rumah anda jenis tak nak bayar yuran bulanan. Pastikan kejiranan anda tahu anda adalah penyewa seandainya tuan rumah anda jenis degil ni.

Tapi nasib memang malanglah kalau dapat tuan rumah macam ni. Kita yang menyewa pula rasa malu dengan jiran tetangga.

Satu kelebihan terbesar menyewa kediaman berbanding memiliki sendiri - adalah kebebasan kepada anda untuk berpindah.

Anda tidak terjerat kepada satu-satu kawasan saja sehinggakan terpaksa perlu menempuh perjalanan jauh setiap hari berulang-alik. Sebaliknya anda boleh memilih berpindah ke lokasi lebih dekat bagi meminimakan masa perjalanan, seterusnya memperbaiki kualiti hidup anda.

Kalau kena tukar kerja atau tukar tempat kerja pun, tak ada lah rasa berat sangat nak berangkat pergi tinggalkan rumah - kerana rumah itu kita tahu bukan milik kita.

Kami sudah menyebut tentang cukai-cukai yang perlu dibayar. Perlu kami tambah, penyewa juga tidak perlu menanggung kos insurans atau takaful kediaman.

Insurans kediaman biasanya ada dua jenis - perlindungan untuk kebakaran dan perlindungan untuk baki jumlah pinjaman.

Biasanya, bank akan menetapkan syarat kepada tuan rumah untuk mewajibkan pemilik mempunyai perlindungan ke atas baki jumlah pinjaman dimasuk sekali ke dalam jumlah keseluruhan pinjaman. Ada juga yang memilih untuk membayar secara bulanan.

Menjadi penyewa, anda tak perlu fikir semua isu ini. Yang penting, anda sediakan duit sewa setiap bulan untuk diserah kepada tuan rumah. Seorang tuan rumah perlu fikir tentang insurans, cukai dan yuran penyelenggaraan.

Jika tuan rumah dapat kadar sewa yang mampu menyelesaikan kesemua amaun ini, bersyukurlah dia. Tetapi kami yakin majoriti kadar sewaan tak cukup untuk cover apa yang perlu.

Sekiranya anda seorang penyewa, janganlah rasa rendah diri. Banyak benda anda tak payah pening kepala fikir seperti tuan rumah anda. Memang nampak tuan rumah untung kerana anda beri sewa kepada dia, tapi 'kelebihan' itu tak menceritakan gambaran sepenuhnya.

Seandainya anda dapat tuan rumah yang OK, jagalah kediaman dia elok-elok. Jangan tambah pening kepala dia.


5 Kesan Buruk Tabiat Suka Menyimpan Barangan Terpakai (Hoarder)

Perasan atau tidak, sebahagian besar daripada kita mempunyai tabiat buruk suka menyimpan barang yang tidak digunakan lagi di rumah sehingga menyebabkan rumah kita semak dan makin sempit akibat penuh dengan barang-barang.

Daripada kerusi, meja, beg, pakaian dan pelbagai lagi barangan yang kita tidak gunakan lagi tetaip tetap disimpan kerana alasan barangan tersebut masih elok dan terlalu sayang untuk dibuang.

Kebiasaannya, barang-barang yang tidak guna ini hanya mengumpul habuk dan akhirnya reput dimamah usia. Kali ini, mari lihat 7 kesan buruk tabiat suka menyimpan barang yang tidak digunakan lagi hinggakan anda yang mengatakan "hoarding" ini merupakan sejeniss penyakit mental.

Dari luaran, mungkin kita tidak perasan. Namun, dalam banyak kes, rumah yang penuh dengan barang tidak digunakan ini sebenarnya tidak selamat untuk didiami. Ini mungkin disebabkan oleh kekurangan kebersihan, barangan yang rosak dan seumpamanya.

Kebiasaannya apabila rumah terlalu banyak barangan, ia akan menyukarkan proses membersihkan rumah. Terlalu banyak masa diperlukan untuk mengemas dan membersihkan sesuatu sudut rumah, menyebabkan ramai yang tidak melakukan proses pembersihan rumah dengan sempurna.

Selain itu, timbunan barangan yang tidak digunakan ini boleh menjadi tempat pembiakan haiwan perosak seperti lipas dan tikus.

Apakah perkaitan antara tabiat menyimpan barang tidak digunakan dengan obesiti? Individu yang gemar menyimpan barangan ini gemar begitu banyak barang di rumah mereka, menjadikan rumah mereka "mengecil" saiznya, bermakna ruang yang boleh digunakan menjadi lebih kecil dan lebih kecil.

Di rumah yang kurang ruang untuk bergerak, kita biasanya lebih cenderung menghabiskan masa duduk atau kurang bergerak. Hal ini akan mewujudkan gaya hidup kurang aktif yang menjadi penyumbang kepada obesiti.

Sebab kedua obesiti sering dikaitkan dengan tabiat ini adalah dari aspek psikologi. Gangguan Obsesif Kompulsif (OCD) selalu dikaitkan dengan tabiat ini. Individu-individu ini mungkin berasa "terpaksa" secara psikologi untuk menyimpan perkara yang mungkin dibuang oleh orang lain.

Timbunan barangan lama yang terlalu banyak di tempat tinggal boleh mendatangkan kesan buruk kepada kanak-kanak (dan mana-mana penyewa lain yang tinggal di rumah tersebut). Timbunan barangan tersebut mungkin mengandungi barangan yang tajam, kotor, berhabuk dan seumpanya yang berbahaya pada kanak-kanak tersebut.

Di luar negara, dalam senario yang melampau, kanak-kanak yang berada dalam persekitaran tidak selamat sebegini mungkin dipindahkan keluar dari rumah tersebut oleh jabatan kebajikan masyarakat sekiranya terbukti persekitaran tersebut tidak selamat untuk mereka.

Akhir sekali. kanak-kanak yang dibesarkan dalam persekitaran ini lebih cenderung untuk mengulangi tingkah laku ini pada masa hadapan. Dengan kata lain, kanak-kanak ini cenderung untuk mengambil tabiat buruk ini daripada ibu bapa mereka dan turut melakukan perkara sama apabila dewasa kelak kerana menganggapnya satu perkara yang normal.

Timbunan barangan yang terlalu banyak akan mengambil begitu banyak ruang di rumah dan membataskan pergerakan kita. Perkara lebih buruk mungkin terjadi apabila berlakunya kebakaran kecil di rumah kerana api akan mudah merebak kerana lebih banyak barangan yang mudah terbakar.

Timbunan kotak, kertas, kain dan bahan-bahan mudah terbakar di rumah sememangnya memudahkan api merebak dengan begitu pantas. Ditambah lagi dengan ruang pergerakan yang sempit, anda akan menghadapi kesulitan untuk menyelamatkan diri apabila kebakaran besar terjadi dalam rumah anda.

Bagi kebanyakan orang, melepaskan sesuatu boleh menjadi sesuatu yang menyedihkan. Walau bagaimanapun, ianya adalah bertentangan dengan hoarder. Individu sebegini sering percaya bahawa menyimpan segalanya (memori/ barangan/perkara) boleh membawa kebahagiaan kepada mereka.

Semua perkara ini sebenarnya boleh membawa kepada tambahan tekanan. Individu yang suka menyimpan timbunan barangan ini juga lebih gemar bersendirian. Dalam kes yang melampau, mereka mungkin tidak mahu meninggalkan rumah mereka.

Pengasingan dan peningkatan tahap tekanan boleh menyebabkan individu dengan tabiat menyimpan barangan tidak berguna ini mengalami kemurungan.

Orang yang mengalami masalah suka menyimpan barangan secara berlebihan ini mungkin tidak melihatnya sebagai masalah, menjadikan rawatan terhadap tabiat buruk ini mencabar. Tetapi rawatan intensif boleh membantu mereka memahami bagaimana kepercayaan dan tingkah laku mereka boleh diubah supaya mereka boleh menjalani kehidupan yang lebih selamat dan menyeronokkan.


Kisah Anugerah Untuk Filem Paling Teruk - Raspberry Emas

Dalam dunia perfileman, terdapat banyak anugerah yang diwujudkan oleh penganjur yang berlainan untuk menghargai aktres dan pelakon setiap tahun. Biasanya, terdapat pelbagai kategori anugerah yang dipertandingkan antaranya anugerah pelakon terbaik, anugerah pembantu pelakon terbaik, anugerah suara latar terbaik dan banyak lagi.

Dalam dunia perfileman, antara anugerah yang paling berprestij adalah Golden Globes dan Academy Award (lebih dikenali sebagai Oscar). Walaupun majlis anugerah sebegini biasanya dianjurkan untuk meraikan pelakon, pengarah, krew terbaik, ada juga anugerah yang diwujudkan untuk filem terburuk.

"Golden Raspberry Award" (juga dikenali sebagai Anugerah Razzies dan Razzie) ialah majlis anugerah parodi yang memberi penghormatan kepada pencapaian terburuk dalam dunia perfileman sinematik.

Diasaskan bersama oleh graduan filem UCLA dan veteran industri filem John J. B. Wilson dan Mo Murphy, majlis anugerah tahunan yang dikenali sebagai Anugerah Razzie ini dianjurkan sebagai satira bagi majlis anugerah perfileman yang lebih berprestij, Anugerah Akademi atau Oscar.

Penganjurannya bukanlah baru, sebaliknya telah dianjurkan selama lebih empat dekad. Trofi yang diberikan itu sendiri adalah raspberi bersaiz bola golf di atas filem gambar bersaiz 8mm yang dicat semburan emas. Kos keseluruhan untuk sebuah trofi ini dikatakan hanya sekitar $4.97.

Yayasan Golden Raspberry, organisasi di sebalik anugerah satira ini telah mendakwa bahawa anugerah ini dianjurkan bertujuan "menggalakkan pembuat filem terkenal dan penghibur terkemuka untuk berbangga dengan hasil kerja mereka (walaupun buruk atau teruk).

Majlis Anugerah Golden Raspberry yang pertama telah diadakan pada 31 Mac 1981, di ruang tamu rumah John J. B. Wilson di Hollywood untuk memberi penghormatan kepada filem-filem yang dianggap paling teruk pada musim filem 1980.

Sehingga kini, Sylvester Stallone adalah pelakon yang paling banyak dianugerahkan dengan anugerah ni dengan 10 anugerah.

Penerbit Amerika John J. B. Wilson sekitar tahun 1980 baru sahaja menamatkan pengajian dalam bidang perfileman di UCLA dan telah mendapat pekerjaan dengan sebuah syarikat treler filem, di mana dia bekerja pada pelbagai kempen media filem.

Syarikat itu telah menaja festival filem pada tahun itu, dan Wilson mendapati dirinya terpaksa menonton sekitar 250 filem yang dijadualkan untuk pertandingan itu. "Apabila anda melihat banyak filem, anda akan dapat mengenalpasti dengan mudah sesuatu filem itu layak atau tidak dicalonkan dalam Oscar atau Globe.

Jadi, pada tahun berikutnya, dalam parti potluck yang biasanya diadakan di rumahnya di Hollywood pada malam Anugerah Akademi, selepas Anugerah Akademi ke-53 selesai pada malam itu, Wilson telah menganjurkan satu undian mengenai filem terburuk kepada hadirin dan menjemput rakan-rakannya untuk memberikan penyampaian anugerah secara rawak di ruang tamunya.

Dalam majlis tidak rasmi itu, beliau mengumumkan Can't Stop the Music sebagai Pemenang Anugerah Raspberi Emas pertama untuk Gambar Terburuk. Majlis secara spontan itu tiba-tiba menarik perhatian orang ramai dan pada minggu berikutnya siaran akhbar mengenai acaranya telah dimuatkan dalam beberapa akhbar tempatan.

Pada peringkat awal, majlis untuk Anugerah Razzie ini dianjurkan pada malam yang sama dengan Oscar. Namun, beliau menyedari bahawa dengan menjadualkan Anugerah Raspberi Emas sebelum Anugerah Akademi, majlis itu akan mendapat lebih banyak liputan akhbar.

Beliau mendapati mereka tidak boleh bersaing dengan Oscar pada malam Oscar, tetapi jika majlis Anugerah Razzie dianjurkan pada malam sebelumnya ketika banyak akhbar dari seluruh dunia hadir untuk Oscar, mereka pasti majlis mereka akan mendapat perhatian banyak wartawan.

Pada tahun 2022 satu kategori anugerah khusus, Persembahan Bruce Willis Terburuk dalam Filem 2021 telah dicipta selepas Bruce Willis membintangi beberapa filem bajet rendah yang kurang mendapat tempat di hati peminat.

Pada 30 Mac tahun itu, keluarga Willis mengumumkan bahawa beliau telah didiagnosis dengan aphasia, gangguan yang merosakkan kawasan otak yang mengawal ekspresi dan pemahaman bahasa. Anugerah Raspberi Emas kemudiannya menarik balik kategori anugerah tersebut dengan mengatakan adalah tidak wajar untuk menganugerahkan Raspberi Emas kepada seseorang yang prestasinya terjejas oleh keadaan perubatan.

Baca lagi: Aphasia : Penyakit Aneh Yang Menyerang Aktor Bruce Willis

Pada masa yang sama, majlia anugerah ini secara retroaktif menarik balik pencalonan Pelakon Terburuk 1980 mereka untuk Shelley Duvall dalam filem The Shining, dengan menyatakan "Kami telah mendapati bahawa prestasi Duvall telah dipengaruhi oleh layanan Stanley Kubrick terhadapnya sepanjang produksi".

Pada 2023, berikutan tindak balas kerana mencalonkan Ryan Kiera Armstrong yang berusia 12 tahun untuk Pelakon Terburuk, Anugerah Golden Raspberry membatalkan pencalonan tersebut dan berkata individu di bawah umur 18 tahun tidak akan dicalonkan lagi.


5 Pekerjaan Bukan Jurujual Yang Kini Terpaksa Buat Marketing

Satu ketika dahulu profesion memberikan seseorang kebolehan untuk fokus pada kerjaya mereka, tanpa ada banyak gangguan tambahan.

Bagaimanapun dalam dekad ini - semakin banyak jawatan kini memerlukan pemegang jawatan turut kena melakukan tugas tambahan dalam bidang pemasaran. Situasi begini menyebabkan beban ditanggung pekerja semakin menaik.

Ini kerana dia bukan saja diminta menyiapkan kerja hakiki yang ada bahkan perlu memenuhi beban melakukan promosi, sedangkan kerja itu bukanlah tugas mereka.

Setuju atau tidak anda dengan situasi ini, berikut adalah lima jawatan yang kini sudah memerlukan seseorang melakukan marketing atas arahan orang atasan.

Zaman sekarang, sukar untuk kita sebagai pembaca membezakan apakah artikel dalam konteks sebenar-benarnya artikel atau adalah iklan yang menyamar sebagai sebuah artikel.

Nota : Kami di Iluminasi pun terjebak dengan perkara serupa kadangkala kerana kami pun nak cari makan juga. Kadangkala.

Dalam era media sosial, berlakunya lambakan jurnalis, penulis atau pencipta kandungan yang keistimewaan mereka adalah menulis untuk mempromosi sehinggakan ada banyak kelas di jalankan bagi membantu 'penulis-penulis' ini mempunyai kemahiran menulis iklan atau copywriting dalam menjual.

Tidak banyak lagi karya tulisan wartawan atau jurnalis yang benar-benar meninggalkan impak kepada masyarakat, hasil olahan atau siasatan sendiri penulis itu.

Majoriti artikel yang berlegar di media sosial yang kini menjadi sumber utama bacaan kita, rata-ratanya adalah untuk menjual atau mempromosikan sesuatu dalam bentuk tulisan.

Urusan perbankan semakin dipermudahkan, menerusi penggunaan aplikasi yang menguruskan akaun kita. Bagaimanapun masih ada juga ketikanya kita perlu ke bank bagi menyelesaikan masalah kita.

Pernah tak anda hadapi situasi selepas bincang punya bincang, selesai semua masalah; pegawai bank itupun mula buat-buat tanya kita "kad kredit ada?" atau "ada buat pinjaman untuk pelaburan ASB tak?"

Kami tidak tahu adakah pegawai-pegawai bank ini dibayar komisyen seandainya mereka berjaya closed sale tersebut. Tetapi rata-rata pelanggan yang hadir ke bank adalah untuk menyelesaikan masalah mereka. Bukan untuk mendengar sales pitching dari pegawai bank yang ditemui.

Sudahlah pegawai melakukan cubaan jualan kepada pelanggan di kaunter, aplikasi perbankan pun turut sama semakin sarat dengan iklan dan promosi, jauh berbeza dengan aplikasi-aplikasi versi terdahulu yang ringkas, padat dan straight to the point.

Penulis ada seorang kenalan yang bekerja sebagai tenaga pengajar di sebuah institusi awam.

Dia sering menceritakan bagaimana kini dia terpaksa menghabiskan hujung minggu menyertai road show pendidikan ke sana-sini bagi membantu kempen promosi institusi beliau.

Cerita sama turut diulangi seorang kenalan dari universiti swasta, yang menjadi promoter kepada kursus-kursus universiti setiap kali adanya eskpo pendidikan dianjurkan.

Kenapa ada institusi atau universiti melihat tindakan mengerahkan pendidik atau pensyarah menjaja dan menjual kursus yang ditawarkan, sebagai sesuatu yang bijak? Sedangkan setiap badan pendidikan sudah ada jabatan atau divisyen yang tugasnya khas untuk menjalankan aktiviti pemasaran dan promosi.

Mungkin sesetengah orang melihat kehadiran pensyarah baik -  tetapi dengan memaksa pensyarah berdiri mengedarkan risalah atau kertas promosi kepada orang ramai, sedikit-sebanyak prestij profesion pendidik itu sendiri direndahkan.

Bagi sesetengah pasaraya baik yang kecil ataupun besar, juruwang yang bertugas seakan menerima arahan untuk melakukan jualan yang dikategorikan dalam teknik pemasaran sebagai upselling.

Semasa pelanggan sedang bersedia untuk membayar, waktu itulah juruwang akan bertanya "nak beli item promosi kami?" atau "hari ni kami ada buat promosi ni" sambil menunjukkan kertas promosi yang ada.

Pengurusan pasaraya perlu sedar majoriti pelanggan yang sudah berdiri di depan juruwang dan bersedia untuk membayar sebenarnya sudah pun menamatkan pembelian mereka.

Cukup! Cukup! Kami tak mahu apa lagi dan kami tak mahu apa yang juruwang anda promosikan. Biar mereka menumpukan tugasan mereka sebagai juruwang dan tak perlulah mereka dibebankan dengan kerja tambahan nak promosikan pula jualan tambahan.

Lagipun, bukan semua juruwang mampu mempromosikan jualan dengan baik. Silap-silap pelanggan enggan kembali ke kedai anda, kerana rasa annoyed dengan juruwang anda yang terpaksa menyapa.

Jika majikan mengenakan syarat jualan kepada juruwang yang perlu mereka capai setiap bulan, pada pandangan penulis lagi baik kedai sebegitu diboikot saja oleh pelanggan. Anda ada pengalaman diarah sebegini?

Satu waktu dahulu, pempengaruh atau influencer adalah mereka yang mempunyai kekuatan dalam menentukan topik atau isu yang hangat dalam media sosial. Pengaruh dan pandangan mereka dihargai kumpulan warga siber.

Selepas syarikat-syarikat pengiklanan menyedari dengan menggunakan khidmat influencer membantu memasarkan produk atau servis mampu memberikan pulangan lebih lumayan dengan kos lebih rendah, kini ramai influencer hanya lebih layak digelar sebagai salesman yang popular.

Majoriti perkongsian influencer zaman sekarang kini lebih terarah kepada usaha menjana pendapatan dan keuntungan. Baca pun bosan aje kerana tahu pada hujung tulisan dia, akan ada la pautan affiliate diletak untuk buat sale.

Jarang dah anda dapat temui influencer yang ikhlas berkongsi tanpa sibuk nak mengiklan kepada anda sesuatu.


5 Susu Paling Mahal di Dunia

Susu ialah cecair putih yang dihasilkan oleh kelenjar susu mamalia. Ia adalah sumber utama pemakanan untuk mamalia muda (termasuk bayi manusia yang menyusu) sebelum mereka dapat mencerna makanan pepejal.

Sebagai hasil pertanian, susu tenusu dikumpul daripada haiwan ternakan. Pada tahun 2011, ladang tenusu menghasilkan sekitar 730 juta tan susu daripada 260 juta lembu tenusu. India ialah pengeluar susu terbesar di dunia dan pengeksport utama susu tepung skim, tetapi ia turut mengeksport beberapa produk susu lain.

Walaupun lembu biasanya diternak sebagai haiwan tenusu, terdapat lagi beberapa haiwan lain yang dijadikan sumber tenusu. Namun, kerana jumlahnya yang tidak banyak, susu yang dihasilkan juga biasanya jauh lebih mahal. Kali ini mari lihat 5 susu paling mahal di dunia.

Keldai ialah haiwan peliharaan yang boleh hidup sehingga tiga puluh tahun, bergantung kepada bakanya. Keldai telah menghasilkan susu selama beribu-ribu tahun. Susu keldai telah ketinggalan zaman tetapi telah muncul semula dalam beberapa tahun kebelakangan ini, terutamanya di bahagian Eropah,

Ia menarik minat ahli gastronomi berani yang ingin mencuba makanan dan minuman baharu serta mereka yang ingin makan makanan semula jadi yang didakwa mempunyai pelbagai manfaat kesihatan.

Susu keldai lebih mahal kerana beberapa sebab. Pertama, keldai tidak banyak seperti lembu atau kambing, jadi permintaan terhadap susu mereka lebih tinggi. Kedua, pekerja perlu melakukan lebih banyak kerja untuk memerah susu keldai kerana mereka adalah haiwan yang degil yang sukar dikendalikan. Ini bermakna kos buruh untuk memerah susu mereka adalah tinggi.

Yang ketiga, susu keldai adalah produk khusus. Tidak ramai yang ingin membelinya, jadi perniagaan yang mengeluarkan dan menjualnya boleh mengenakan bayaran yang lebih untuknya.

Susu unta berada di tangga ke 4 dalam senarai susu paling mahal di dunia. Satu gelen susu unta biasanya berharga sekitar $30. Ia telah menjadi ruji diet Badwi selama berabad-abad, dan baru-baru ini mendapat populariti di Eropah dan Amerika Utara.

Susu unta dijual pada harga yang lebih tinggi daripada susu lembu, kambing atau biri-biri kerana banyak sebab. Pertamanya, unta lebih sukar ditemui daripada lembu atau kambing; oleh itu, permintaan terhadap susu mereka datang dengan tanda harga yang lebih tinggi.

Kedua, ianya memerlukan lebih banyak kerja untuk memerah susu unta. Haiwan ini lebih besar fizikalnya dan keras kepala, menjadikan mereka sukar untuk diurus. Kos tinggi buruh ladang untuk proses memerah susu adalah akibat daripada ini.

Ketiga, susu unta mempunyai beberapa sifat unik yang menjadikannya menarik kepada pengguna. Ia lebih rendah dalam laktosa daripada jenis susu lain, dan ia dipercayai mempunyai ciri anti-radang dan antibakteria.

Susu yak adalah salah satu jenis susu yang paling mahal di dunia. Satu gelen susu yak biasanya berharga sekitar $35. Ia telah menjadi ruji diet Tibet dan Nepal selama berabad-abad, dan kini semakin popular di Eropah dan Amerika Utara.

Yak tergolong dalam subfamili lembu, yang telah dijinakkan sekitar 7000 SM. Yak dibela di kawasan altitud tinggi yang sangat sejuk (serendah -40°C) dan tekanan atmosfera rendah (550 hPa). Jumlah populasi yak dunia adalah lebih kurang 14.2 juta ekor.

Sama seperti susu unta, susu yak lebih mahal daripada susu lembu, kambing atau biri-biri kerana yak sukar ditemui berbanding haiwan tersebut. Selain itu, ia memerlukan banyak kerja untuk memerah yak. Mereka lebih kasar dan liar, menjadikannya sukar untuk diurus semasa proses memerah susu. Selain itu, kualiti unik susu yak menjadikannya menarik kepada pembeli.

Susu elk adalah salah satu jenis susu yang paling mahal di dunia! Satu gelen susu elk biasanya berharga sekitar $60. Ia menjadi semakin popular di Eropah dan Amerika Utara kerana sejarah panjangnya sebagai sebahagian daripada masakan asli Amerika.

Elk jarang ditemui dan memerah susunya adalah sukar dan berbahaya. Rusa mudah berasa  terancam dan boleh menjadi agresif, menjadikannya sukar untuk dipercah susunya. Selain itu, susu rusa mempunyai kandungan lemak yang lebih tinggi daripada jenis susu lain, yang menjadikannya menarik bagi sesetengah pengguna.

Rasanya sedikit masin dan pahit, manakala rasa selepasnya bertahan lebih lama dan serupa dengan susu lembu, tetapi lebih berlemak dan kurang manis. Susu elk tidak pernah dijual secara besar-besaran kerana jumlah pengeluaran yang kecil. Paling banyak seekor rusa betina boleh menghasilkan 550 liter susu sepanjang musim (tetapi 350 – 400 liter adalah perkara biasa).

Susu rusa adalah susu haiwan yang paling mahal di dunia. Satu gelen susu rusa biasanya berharga sekitar $80. Ia telah menjadi ruji diet golongan Sami selama berabad-abad, dan kini semakin popular di bahagian lain dunia, termasuk Eropah dan Amerika Utara.

Ia memerlukan banyak kerja untuk memerah susu rusa. Kebanyakan susu rusa di dunia dikumpulkan daripada kumpulan rusa separa domestik yang terletak di Scandinavia. Kawanan haiwan ini sukar diurus, dan proses memerah susu menjadi lebih sukar.

Susu rusa mempunyai kandungan lemak tinggi yang menjadikannya menarik bagi sesetengah pengguna. Ia juga mengandungi lebih banyak protein dan mineral daripada jenis susu lain.